Bahaya Online Game Dan Cabaran Ibu Bapa

Kemajuan dunia hari ini ditandai dengan pembangunan pesat teknologi digital yang mencetus penciptaan telefon pintar (smartphone).

Produk perindustrian moden yang menggabungkan ciri-ciri telefon bimbit (mobile phone) dengan fungsi perkomputeran (computing functions) hari ini sangat canggih dan mudah diperoleh hingga tiada sesiapa yang terlepas daripada memilikinya, termasuklah mereka yang berada di pedalaman.

Hampir setiap bulan, ada saja kemudahan dan aksesori baharu diperkenalkan hingga mencetus kegilaan peminat-peminat peranti digital.

Seiring dengan penghasilan produk yang canggih dan mampu milik, usia setiap peranti juga menjadi semakin singkat menyebabkan sampah digital berlonggok semakin banyak setiap hari.

Jika diabai masalah-masalah sampingan yang mungkin timbul akibat ekosistem baharu yang mengelilingi manusia hari ini seperti sampah digital dan masalah penglihatan, telefon pintar masih memiliki manfaat yang banyak menyebabkan kewujudannya dalam kalangan kita wajar dijustifikasi.

Tetapi ada beberapa perkara yang sukar untuk dikompromi. Sama ada kesan itu adalah langsung ataupun tidak langsung, itu tidak penting.

Yang penting, impaknya sangat besar kepada manusia, lantas berisiko mengakibatkan ancaman nyawa atau tekanan mental yang sukar dikawal jika sudah terjadi.

Lebih-lebih lagi bagi mereka yang sudah mempunyai keluarga dan anak kecil, sikap sambil lewa terhadap ancaman digital dan bahaya dunia siber hari ini hanya akan mengundang akibat yang memilukan pada kemudian hari.

Sesal dahulu pendapatan, sesal kemudian tidak berguna. Jangan sampai sudah terhantuk, baru hendak menengadah.

Antara yang perkara yang sangat dirisaukan hari ini ialah penularan masalah ketagihan online game. Bukan sahaja anak-anak yang terjebak dengan masalah ini, bahkan tidak kurang juga ibu bapa.

Disebabkan para ibu bapa muda berusia antara 25 hingga 40 tahun hari ini (Gen Y) membesar seiring dengan kemunculan Internet dan dunia maya, maka rata-rata mereka mempunyai pengalaman bermain permainan digital.

Siapa tidak kenal Super Mario, Street Fighter II, Resident Evil, Pokemon dan Digimon? Semua jenis permainan video ini pernah menjadi kegilaan pada tahun 90an.

Hari ini sesuai dengan kemajuan teknologi telefon pintar, bermacam-macam permainan video baharu diperkenalkan, khususnya yang menghubungkan pemain dari serata dunia melalui media maya contohnya PUBG, Minecraft, Fortnite.

Sambil bermain boleh berbual, berkenalan dan bertukar-tukar tip, apatah lagi jika orang yang baru dikenali itu menunjukkan kemahiran yang sangat baik. Bukankah menarik untuk mengenali mereka lebih lanjut supaya boleh belajar sesuatu yang bermanfaat bagi mengembangkan skil pertandingan?

Tetapi suatu hal yang penting perlu ditanya di sini, apakah kesan online game kepada ibu bapa dan anak-anak? Tidakkah persoalan ini perlu diutarakan agar boleh difikir bersama?

Ketagihan online game kepada ibu bapa antaranya boleh mengakibatkan terleka daripada melaksanakan kewajipan keluarga, meninggalkan tugasan rumah tangga dan lupa peranan mendidik anak-anak.

Ayah yang ketagihan permainan maya in cenderung mengutamakan aktiviti bersama kawan-kawan berbanding keluarga sendiri. Duit sanggup dihabiskan, malah prestasi kerja juga mungkin merosot akibat asyik dengan keseronokan berhibur di hadapan skrin.

Ibu yang leka bermain online game sedikit demi sedikit akan terlupa tugasan rumah tangga selain kehilangan waktu dan perhatian kepada anak-anak.

Keadaan ini berisiko menyebabkan masalah yang lebih serius pula dengan pasangan seperti pertengkaran dan perceraian. Anak-anak yang hilang perhatian akan membawa diri dan menjadi semakin sukar dikawal.

Seterusnya anak-anak yang masih kecil dan belum matang itu juga akan menjadi mangsa dunia maya. Bermula dengan video kanak-kanak di YouTube, sedikit demi sedikit mereka belajar bermain online game dan melayari Internet tanpa kawalan.

Banyak kesan sampingan boleh berlaku disebabkan terlalu lama menghadap skrin, antara yang paling serius apabila tabiat itu mula menggugat kemahiran sosial anak-anak dan mengurangkan kepekaan mereka kepada dunia sekeliling.

Mereka juga akan menjadi semakin sensitif dan agresif, mudah mengamuk sekiranya tidak mendapat gajet.

Online game mungkin nampak tiada bezanya dengan game biasa. Oleh sebab itu, perhatian remaja kepada online game semakin rancak terutamanya sepanjang tempoh lockdown sejak dua tahun yang lalu.

Perasaan ini juga mungkin pernah dirasakan oleh ibu Breck Bednar, remaja UK berusia 14 tahun yang terbunuh akibat online grooming sebelum menyedari perubahan ketara pada sikap anaknya.

Breck Bednar dikatakan mula menunjukkan perubahan sikap akibat terpengaruh dengan Lewis Daynes, seorang online groomer, sejak December 2013 sehingga akhirnya menyebabkan kematian beliau di rumah flat Daynes pada 17 Februari 2014.

Walaupun ibu Bednar mula menyedari perubahan sikap anaknya beberapa bulan sebelum itu, namun keadaan sudah terlambat dan Bednar akhirnya menjadi mangsa keganasan seksual remaja 19 tahun yang bermasalah disebabkan perceraian ibu bapa.

Contoh lain yang menunjukkan online game lebih bahaya ialah Pokemon Go yang menjadi topik hangat beberapa tahun lalu.

Menurut sebuah jurnal yang berjudul Death by Pokemon Go, Mara Faccio dan John McConnell dari Universiti Purdue, populariti Pokemon Go di Tippecanoe County, Indiana dalam tempoh 148 hari setelah dilancarkan telah meningkatkan jumlah kemalangan hingga 286 kes.

Daripada jumlah itu, 134 kes berlaku berhampiran ‘Pokestop’, iaitu tempat yang menjadi tumpuan pemain-pemain Pokemon Go untuk mengutip item maya seperti Pokemon egg, Poke ball, potion dan sebagainya.

Begitu bahaya risiko online game kerana ia meletakkan keghairahan remaja khususnya yang masih belum cukup matang untuk mengejar tahap maya di lapangan realiti.

Dunia maya meskipun seakan-akan dunia realiti dari segi luaran dan pandangan seimbas, tetapi hakikat dunia realiti jauh berbeza.

Dunia realiti lebih rencam dan memerlukan sikap hati-hati yang lebih bagi mengelakkan marabahaya yang mungkin datang dari segenap aspek; mungkin dari kesibukan manusia atau pertembungan keinginan dan nafsu serakah yang kadang-kadang mungkin menjadi sadistik.

Satu perkara yang perlu kita akui hari ini, tiada cara untuk menghalang anak-anak daripada terlibat dengan online game, sama ada kita sebagai ibu bapa akan menjadi lebih keras dan ‘kejam’ atau anak-anak menjadi lebih degil dan sukar dikawal.

Hakikat ini perlu difahami sebaiknya kerana kedua-dua keadaan itu bukanlah suatu yang baik untuk keharmonian rumah tangga mahupun pengalaman anak-anak.

Sudah tentu sebagai insan yang sedang belajar mengenali dunia realiti, mereka perlu diberikan pendedahan sama ada dalam dunia maya atau sebenar.

Namun pendedahan itu mestilah dalam ruangan yang tidak mendatangkan bahaya membabitkan kecederaan tidak terkawal atau ancaman nyawa. Rasulullah SAW bersabda:

“Tidak boleh mencederakan (orang lain) dan tidak boleh saling mencederakan.” (HR Malik, Al-Muwatta’)

Sehubungan itu, sepertimana ibu bapa diwajibkan terbabit dalam proses pendedahan pada dunia fizikal, begitu juga mereka perlu terbabit dalam proses pendedahan kepada dunia maya.

Dalam dua-dua keadaan, satu perkara yang wajar kita sebagai ibu bapa sentiasa muhasabah, adakah kita mampu berkomunikasi secara telus, terbuka, penuh kepercayaan dan tenang dengan anak-anak?

Ini kerana komunikasi yang baik dan telus itulah yang akan menjamin keselamatan mereka. Sama-sama kita fikirkan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tahfiz: Penguasa, ibu bapa, pihak berkuasa agama perlu bertanggungjawab

Pertubuhan IKRAM Malaysia (IKRAM) terkejut dengan kematian seorang pelajar sebuah pusat tahfiz di Pahang baru-baru ini kerana dibuli. IKRAM mengucapkan takziah kepada keluarga pelajar berkenaan.

Insiden ini merupakan satu lagi titik hitam dalam sejarah perkembangan tahfiz negara. Sebelum ini juga, kita pernah didedahkan dengan beberapa insiden yang menghakis kewibawaan pusat-pusat tahfiz.

Pusat tahfiz adalah institusi melambangkan iman dan akhlak. Insiden sebegini memburukkan imej mereka dan juga Islam.

IKRAM ingin menyarankan pengurusan pusat-pusat tahfiz mengambil berat tentang akhlak pelajar. Prosedur operasi standard (SOP) asrama perlu diwujud dan/atau perketatkan.

Ia mesti menjadi agenda penting pengurusan. Kita mahu melahirkan para hafiz yang berakhlak mukmin sejati dan menjadi contoh kepada masyarakat.

IKRAM yakin terdapat banyak pusat tahfiz yang cemerlang, ditadbir urus dengan baik, mempunyai prasarana yang sempurna, guru yang berkelayakan dan telah melahirkan para hafiz yang hebat.

Namun tidak dapat dinafikan terdapat pusat-pusat tahfiz yang tidak ditadbir urus dengan sempurna, mempunyai prasarana yang tidak lengkap, serta tiada sistem jaminan kualiti yang berkesan.

IKRAM menyeru supaya JAKIM dan Jabatan Agama Negeri berganding bahu dengan Kementerian Pendidikan Malaysia untuk memastikan semua pusat tahfiz berdaftar seperti peruntukan yang terkandung dalam Akta Pendidikan 1996, atau Enakmen yang berkaitan di negeri-negeri.

IKRAM yakin, melalui proses pendaftaran, tahap kualiti dan standard yang disediakan oleh pusat-pusat tahfiz berkenaan dapat dijamin. Ini termasuk pembentukan akhlak sejajar dengan sebuah institusi Islam.

Di samping itu, kelayakan kepimpinan dan pendidik, kurikulum dan kokurikulum, sistem pengurusan dan pentadbiran, standard prasarana, kaedah pengajaran dan pembelajaran, ciri keselamatan asrama dan seumpamanya perlu juga dijamin.

IKRAM juga menyokong saranan Timbalan Perdana Menteri, Datuk Seri Dr Wan Azizah Wan Ismail dan Menteri di Jabatan Perdana Menteri, Datuk Seri Dr Mujahid Yusof supaya ibu bapa dipertanggungjawabkan untuk memastikan anak-anak mereka hanya dihantar ke pusat-pusat tahfiz yang berdaftar dan dikawal selia oleh JAKIM atau Jabatan Agama Negeri.

Walaupun ibu bapa mempunyai hasrat murni untuk mendapatkan pendidikan agama dan tahfiz untuk anak-anak, masa depan anak-anak tidak boleh diperjudikan dengan menghantar ke pusat-pusat yang tidak berdaftar dan mempunyai sistem tadbir urus yang tidak baik.

Prof Dr Omar YaakobPengerusi Jawatankuasa PendidikanPertubuhan IKRAM Malaysia


Pusat komuniti wanita Syria mula beroperasi

Pusat komuniti yang diberi nama ‘Rose2Rose Centre For Syrian Women in Antakya’ diuruskan Syrian Women Association dijangka memberi manfaat ekonomi dan spiritual kepada kira-kira 70 pelarian wanita Syria.

Pembinaan pusat tersebut merupakan dana hasil saluran sumbangan Rose2Rose berjumlah 16,000 Euro yang telah diserahkan pada 5 Februari yang lalu di Istanbul oleh wakil Rose2Rose-MyCARE, Ustaz Abd Rahman Sayuti kepada wakil persatuan tersebut, Loubaba Tayfour.

Pusat komuniti tersebut telah disediakan dengan bilik latihan dan juga beberapa mesin jahit dan komputer riba bagi memulakan operasinya.

Rose2Rose sentiasa menerajui pembelaan terhadap wanita dan kanak-kanak yang memerlukan bantuan melalui kutipan sumbangan dalam pelbagai aktiviti amal antaranya yang terdekat ialah Walk For Humanity yang akan berlangsung pada Ahad, 10 April 2016 di Dataran Kemerdekaan Shah Alam.

Program ini bertujuan untuk menaja kaki dan tangan palsu untuk kanak-kanak di Gaza dan Syria termasuk membiayai pembinaan dan penerusan aktiviti pusat komuniti wanita di Palestin, Syria dan wanita Rohingya di Malaysia.

Derma dan pendaftaran untuk larian amal ini boleh dibuat secara online bit.ly/w4h2016. Ayuh membantu Rose2Rose dalam usaha mengumpul dana untuk tujuan-tujuan kemanusiaan ini bagi membela wanita dan kanak-kanak ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Semarakkan Pengorbanan Mencapai Ketakwaan

Alhamdulillah, kesyukuran yang tidak terhingga kita panjatkan ke hadrat Allah SWT yang telah mengizinkan kita untuk terus mengecapi nikmat Iman dan Islam. Selawat dan salam buat junjungan mulia Nabi Muhammad SAW, penghulu kepada segala Nabi dan Rasul.

Sebagai salah satu hari kebesaran Islam, kedatangan Aidiladha saban tahun mengingatkan kita tentang sejarah pengorbanan Nabi Ibrahim alaihissalam sekeluarga yang menjadi pedoman bagi kita untuk mengorbankan harta dan jiwa demi mentaati perintah Allah SWT.

Sempena Aidiladha ini, marilah kita menelusuri sejarah para anbia yang sentiasa taat dengan perintah Allah SWT dan sanggup membelanjakan seluruh hartanya untuk Islam yang tercinta. Dengan kehebatan pengorbanan mereka, kita sewajarnya mengikut jejak langkah mereka dengan melakukan pengorbanan yang ikhlas hanya mengharapkan keredaan Allah SWT.

Bersama dengan peristiwa ini, ramai saudara-saudara kita melakukan ibadah haji di tanah suci Makkah al-Mukarramah dan kawasan sekitarnya, menziarahi makam Rasulullah SAW di bumi Madinah al-Munawwarah, satu ibadah yang wajib kepada umat Islam yang mampu melaksanakannya.

Ia memberi ruang kepada mereka menyaksikan perkara-perkara yang bermanfaat kepada mereka dalam tempoh beberapa hari di sana, mengingati dan memuji Allah SWT atas segala nikmat-Nnya, membesarkan syiar-Nya di sana serta melaksanakan sembelihan korban dan amalan-amalan ketaatan yang lain.

“Dan bagi tiap-tiap umat, Kami syariatkan ibadat menyembelih korban (atau lain-lainnya) supaya mereka menyebut nama Allah sebagai bersyukur akan pengurniaan-Nya kepada mereka…” (al-Hajj: 34)

Semoga ibadat haji mereka diterima Allah SWT, memperolehi keampunan terhadap dosa-dosa yang lalu, kembali ke negara asal mereka dalam keadaan bersih daripada dosa-dosa lampau dan memperolehi keredaan-Nya.

Bagi kita yang jauh pula, sambutlah Aidiladha dengan memperbanyakkan tasbih, tahmid dan takbir, menunaikan solat sunat Aidiladha serta melaksanakan ibadah korban seterusnya mengagihkan daging-daging kepada saudara Muslim yang memerlukan, agar mereka dapat menyambut ketibaan hari raya ini dengan hidangan makanan yang mencukupi seperti saudara seagama lain yang menyambutnya dengan gembira.

Sebagai NGO yang prihatin, IKRAM tidak ketinggalan melaksanakan ibadah korban dan akikah di Malaysia dan luar negara untuk umat Islam yang memerlukan melalui program MyKorban oleh Humanitarian Care Malaysia (MyCARE) dan juga Qurban4Mualaf oleh Hidayah Centre Foundation (HCF) untuk golongan mualaf.

Di samping itu, program-program korban akan turut dilaksanakan di peringkat IKRAM Kawasan tertentu di seluruh negara hasil sumbangan IKRAM dan juga ahli-ahli yang dermawan.

Semoga Allah SWT menerima ibadah korban kita semua, menjadikan kita semua hamba-hamba-Nya yang soleh serta bersedia berkorban untuk umat dan negara sepanjang masa pada era membina negara Malaysia baharu di bawah naungan Islam dan syariat-Nya.

Dengan semangat pengorbanan ini, ia mampu mengukuhkan lagi kemakmuran, keamanan dan keharmonian dalam kalangan masyarakat yang berbilang kaum bagi membentuk Negara Rahmah yang diimpikan, insya-Allah.

Dr Hj Mohd Parid Sheikh AhmadPresidenPertubuhan IKRAM Malaysia


Belajar daripada Luqman al-Hakim

Luqman adalah seorang insan yang diabadikan namanya menjadi satu nama daripada surah dalam al-Quran. Dalam surah itu, Allah nyatakan bahawa Dia telah mengurniakannya sifat hikmah (ayat 12), lalu dia dikenali sebagai Luqman al-Hakim.

Menurut Ibnu Kathir, ulamak salaf berbeza pendapat, adakah Luqman seorang nabi atau seorang hamba yang soleh?

Kebanyakan mereka, termasuk Ibnu Abbas RA berpendapat Luqman adalah seorang hamba Habsyi, juga seorang tukang kayu. Syeikh Mutawalli Sya’rawi berkata, mereka yang berpendapat Luqman adalah seorang nabi tidak ada sandaran yang sahih.

Ibnu Kathir mengemukakan satu peristiwa yang menampakkan kebijaksanaan Luqman. Tuannya memerintahkan supaya beliau menyembelih seekor kambing dan menghidangkannnya dua bahagian yang paling lazat daripada kambing itu. Maka Luqman menyembelihnya dan menghidangkan kepada tuannya hati dan lidah.

Pada waktu yang lain pula, tuannya memerintahkan supaya menyembelih seekor kambing lagi dan menghidangkan kepadanya dua bahagian yang paling jijik dariapdanya. Maka dia menyembelihnya dan menghidangkan kepada tuannya hati dan lidah.

Tuannya kehairanan dan bertanya, “Aku minta kamu hidang dua bahagian paling lazat, kamu hidangkan hati dan lidah. Aku minta kamu hidangkan dua bahagian paling jijik, kamu hidangkan hati dan lidah. Kenapa begitu?”

Luqman menjawab, “Tidak ada yang lebih baik daripada dua bahagian ini jika kedua-duanya baik. Dan tidak ada yang lebih jijik daripada kedua-dua ini jika kedua-duanya busuk.”

Setelah mengenali siapakah Luqman daripada ayat al-Quran dan pandangan ulama, kita perhatikan apa yang dikemukakan oleh Allah seterusnya mengenai Luqman ini. Firman Allah SWT bermaksud:

“Dan (ingatlah) ketika Luqman berkata kepada anaknya semasa ia memberi nasihat kepadanya:” Wahai anak kesayanganku, janganlah engkau mempersekutukan Allah (dengan sesuatu yang lain), sesungguhnya perbuatan syirik itu adalah satu kezaliman yang besar.” (Luqman 31:13)

Antara perkara penting yang dapat kita pelajari daripada ayat di atas:

Pertama: Allah berfirman, “Luqman berkata kepada anaknya.”

Anaknya, walaupun menggunakan lafaz muzakkar (ibni) yang bermakna anak lelaki, namun boleh dikatakan merangkumi anak perempuan juga. Dan ia tidak merujuk kepada peringkat usia tertentu sama ada masih kecil, sudah besar, peringkat remaja atau dewasa, masih bujang atau sudah berkahwin.

Semuanya termasuk dalam makna perkataan ‘anak’. Maka nasihat boleh berlaku pada bila-bila masa dan di semua peringkat.

Menurut Syeikh Mutawalli Sya’rawi, nasihat ialah memberi peringatan tentang maklumat yang telah diketahui sebelum ia dilupakan atau terlupa.

Jadi nasihat bukan menyampaikan maklumat yang baru tetapi mengingatkan apa yang telah diketahui sebelumnya. Nasihat berbeza dengan mengajar. Menasihati anak bererti mengingatkannya tentang apa yang telah dipelajarinya.

Ketiga: Peranan ayah juga ibu adalah menasihati anak.

Maka siapakah pula yang berperanan mengajar? Daripada siapakah anak harus belajar? Belajar boleh dengan sesiapa sahaja. Mungkin ayah dan ibu sendiri yang mengajar atau pihak lain kerana untuk mengajar, seseorang perlu ada ilmu.

Mungkin ibu bapa tidak mempunyai ilmu dalam semua bidang untuk mengajar anaknya. Maka guru yang mahir dan mendalam ilmunya diperlukan untuk mengajar anaknya.

Keempat: Perkataan ‘memberi nasihat’ didatangkan dengan menggunakan perkataan fi’il mudhari’ (present tense).

Ini menunjukkan nasihat diberikan secara berterusan, bukan pada satu masa tertentu sahaja. Ia berlaku sepanjang masa. Inilah yang dituntut oleh Allah SWT dalam Kitab Suci-Nya. Allah menceritakan bahawa Nabi Yaakub alaihissalam menasihati anak-anaknya hingga ke saat akhir hayatnya.

“….. ketika Nabi Yaakub hampir mati, ketika ia berkata kepada anak-anaknya: “Apakah yang kamu akan sembah sesudah aku mati?” Mereka menjawab: “Kami menyembah Tuhanmu dan Tuhan datuk nenekmu Ibrahim dan Ismail dan Ishak, iaitu Tuhan yang Maha Esa, dan kepada-Nyalah sahaja kami berserah diri (dengan penuh iman).” (Al-Baqarah 2:133)

Kelima: Nasihat paling penting ialah, “jangan mempersekutukan Allah kerana perbuatan syirik itu adalah satu kezaliman yang besar.”

Allah adalah Tuhan yang menciptakan sekalian makhluk, yang memberi rezeki dan mentadbirkan semua urusan mereka. Maka tidak syak lagi Dialah satu-satu yang wajib disembah dan ditaati.

Justeru, menyembah yang selain-Nya dikatakan sebagai satu kezaliman yang besar kerana mereka tidak ada peranan langsung dalam mencipta, memberi rezeki dan mentadbir urusan alam ini walau sekelumit pun.

Keenam: Luqman adalah seorang manusia biasa.

Sebagai manusia, pastinya banyak aktiviti yang dilakukan setiap hari sepanjang hayatnya. Daripada pelbagai aktiviti yang tidak terhitung itu, Allah pilih satu daripadanya untuk dirakam dan diselitkan dalam kitab suci-Nya yang dibaca oleh sekalian hamba-Nya sehingga ke hari kiamat, iaitu saat ketika dia menasihati anaknya.

Ini menunjukkan bahawa ketika seorang ayah menasihati anak merupakan satu detik, satu aktiviti yang paling penting dalam diari seorang ayah dan paling bernilai di sisi Allah SWT.

Maka jangan sekali-kali kita memandang ringan ketika kita menasihati anak. Ingat! Allah memerhati dan menghargainya sebagaimana Dia menghargai nasihat Luqman.

Ketujuh: Menunjukkan contoh yang baik dalam memberi nasihat.

Di sini Luqman menunjukkan contoh memanggil anak dengan panggilan yang baik, mesra dan manja, “ya bunayya”. Panggilan yang mesra membuatkan orang yang dipanggil rasa lebih dekat, dihargai dan disayangi. Dengan itu, hatinya lebih terbuka dan lebih mudah untuk mendengar dan menerima nasihat yang disampaikan.

Dan banyak lagi pengajaran yang tidak kunjung habis jika digali dan diteliti dengan mata hati.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


SRIAAG wakili negara dalam kem robotik di Korea

Peserta SRIAAG, Keira Fatiha telah meraih “Individual Award” di tempat kedua dalam pertandingan “Coding Drive Award” yang turut pertama kali mempelajari robotik dalam kem ini. Tidak kurang berbakat juga buat peserta SRIAAG, Dean Amir dan rakan sepasukannya, Charles dari Korea yang mendapat pingat emas dalam “Soccer Creative Soccer Robot”.

Sementara itu, Multazam Mohamed Hanifa dan rakan sepasukannya, Chun Sa An dari Korea serta Youcef Hansalia dan rakan sepasukannya, Park Yu Min dari Korea telah meraih pingat perak dalam cabaran Creative Soccer Robot.

Seorang lagi peserta SRIAAG, Orhan Ghazi yang berpasangan dengan An Chong In dari Korea telah mendapat pingat gangsa dalam cabaran Creative Soccer Robot, begitu juga Keira Fatiha yang telah mendapat pingat gangsa bersama rakan sepasukannya, Rachel Rho dari Korea.

Pelajar SRIAAG, Ainun Sofea turut dipilih sebagai wakil peserta untuk ditemuramah oleh stesen TV nasional Korea mewakil hasrat 217 peserta Global Robot Camp yang lain.

“Untuk bermula dengan robotik memang sukar dan perlu bimbingan. Namun akhirnya akan menjadi lebih mudah dan menyeronokkan,” ujarnya. Global Robot Camp telah berlangsung di Kangwon National University, Chuncheon dengan tema “Experience and Enjoy ICT Technology Based Virtual Olympics”.

Peserta dibahagikan kepada 10 kumpulan yang mana setiap ahli kumpulan seramai 20 orang dari 12 buah negara berbeza antaranya Korea, Algeria, China, Australia, New Zealand, Indonesia, Vietnam dan Palestin.

Mereka juga ditemukan dengan robot dan pemenang cabaran ROBOCON Inter University peringkat dunia yang dimenangi oleh Kangwon National University, menyertai bengkel blok mudah MRT bagi pertandingan bola sepak.

Para peserta juga didedahkan dengan pengaturcaraan dron dan pertandingan cabaran kawalan dron, humanoid hoki, humanoid ski serta berpeluang memprogram robot dan pengaturcaraan prototaip Altino yang belum dijual di pasaran.

Mereka turut dibawa menonton Temasya Sukan Olimpik dalam acara Halfpipe di Pheonic Snow Park pada hari ke tiga program dan merasai titisan salji yang turun, di samping melawat Muzium Robot dan Muzium Animasi di Korea.

Pasukan SRIAAG memenuhi hari yang berbaki dengan melawat Sekolah Kimchi dan belajar membuat Kimchi di mana hasil masakan akan diserahkan ke rumah anak yatim yang dikelolakan oleh sekolah tersebut.

Mengiringi pasukan SRIAAG adalah Guru Penolong Kanan, Mualimmah Madihah Uzir, Guru Kelab Robotik 2018, Mualimmah Nur Artika Abas dan wakil PIBG, Dr Zalika Adam.

Semoga penyertaan ini memberikan pengalaman pembelajaran kepada peserta Global Robot Camp dan menjadi inspirasi kepada warga SRIAAG dan sekolah-sekolah IKRAM MUSLEH yang lain, insya-Allah.


Kejayaan kerana usaha atau suratan? Satu pengalaman

Beberapa hari pada minggu ini teringat saya kepada cikgu Matematik Tambahan  semasa Tingkatan 5 pada 30 tahun yang lalu.

Tercetus ingatan saya pada beliau apabila mengenangkan perihal nasib dan rezeki, qadak dan qadar, dan takdir.  Teringin untuk menulis dan berkongsi bagaimana peranan guru ini mempengaruhi kehidupan saya sehingga ke hari ini.

Keinginan untuk berkongsi semakin kuat apabila saya mendapat pencalonan untuk menjadi salah satu daripada penyampai (speaker) dari Malaysia dalam satu program anjuran Asian Productivity Organisation (APO) pada bulan Jun ini.

APO adalah sebuah pertubuhan antara kerajaan (intergovernmental organisation) yang dianggotai 21 negara dan ditubuhkan untuk meningkatkan produktiviti di Asia-Pasifik secara kerjasama. Pencalonan ini adalah satu pencapaian peribadi bagi saya.

Berbalik kepada Cikgu Sathivel, rezeki dan takdir. Dulu saya pernah terfikir bahawa apa yang kita dapat atau capai dalam hidup adalah lebih bergantung kepada usaha kita dan merit berbanding dengan suratan takdir atau kebetulan (berada di tempat dan masa yang betul, right place, right time).

Namun dengan berlalunya masa, saya semakin sedar bahawa formula untuk mencapai sesuatu itu sebenarnya jauh lebih kompleks dan rumit. Sebagai seorang yang percaya kepada merancang, saya suka merancang.

Tetapi, apabila saya merenung semula peristiwa-peristiwa yang berlaku dalam hidup saya, banyak yang berlaku adalah di luar daripada rancangan dan kemampuan saya sebagai manusia biasa. Mungkin inilah yang dikatakan sebagai benefit of hindsight.

Sebagai contoh, apabila saya muncul di BERNAMA TV pada tahun 2020, saya tidak pernah merancang tetapi dijemput oleh wartawan yang mewawancara saya. Saya fikir perkara ini menjadi realiti dan tercetus melalui carian wartawan berkenaan, terima kasih kepada Google!

Pada tahun 2021, apabila saya dipelawa untuk menjadi salah seorang penyampai di dalam program TEDx Talks Taylors University, sama juga, saya tidak merancang untuk perkara itu berlaku. Namun, penampilan tersebut telah membantu profil saya dalam bidang yang saya ceburi sekarang.

Begitulah juga dengan pencalonan APO yang saya terima pada minggu ini.

Berbalik kepada Cikgu Sathivel dan pengaruh beliau dalam hidup saya. Pada tahun 1992, daripada seorang yang pernah gagal ujian matematik tambahan, kaedah mengajar dan bimbingan Cikgu Sathivel telah melonjakkan pencapaian saya sehingga mampu mendapat A1 dalam peperiksaan percubaan SPM.

Dengan gred A1 Matematik Tambahan, pada hemat saya, menjadi sebab MARA memanggil saya ke temu duga untuk mengikuti Program Cendekiawan iaitu satu program khas yang diwujudkan untuk menghantar pelajar ke luar negara sebelum keputusan SPM diumumkan.

Diringkaskan, saya berjaya mendapat tawaran berkenaan. Tidak sampai dua bulan setelah tamat peperiksaan SPM, pada awal Januari 1993, saya telah berangkat ke United Kingdom untuk mengikuti pengajian A-level dipercepatkan (accelerated A-level).

Dipendekkan cerita, pada tahun 1997 saya pulang ke tanah air dengan segulung ijazah sarjana muda Kejuruteraan Kimia dengan perancangan untuk menyambung pengajian di peringkat sarjana pada tahun sama setelah menerima tawaran skim tutor UPM di Imperial College, London. Namun, Allah SWT tidak mengizinkan perkara ini berlaku.

Setelah 10 tahun menimba pengalaman sebagai jurutera dalam industri, pada tahun 2007, niat untuk menyambung pengajian di peringkat sarjana dimakbulkan Allah SWT apabila saya menerima tawaran daripada universiti yang diimpikan sejak sekian lama, dengan biasiswa tanpa ikatan oleh kerajaan Britain.

Dan begitulah urutan peristiwa dan takdir – dengan izin Allah, yang akhirnya membawa kepada penghijrahan saya dari bidang kejuruteraan ke bidang polisi awam pada tahun 2018 secara tidak sengaja tanpa dirancang, dan juga bidang sains membuat keputusan (behavioural science).

Apa yang dapat saya rumuskan ialah apa yang berlaku dalam hidup saya mungkin tidak akan berlaku tanpa bimbingan Cikgu Sathivel 30 tahun yang lepas, serta bimbingan dan jasa semua guru formal atau tidak formal, doa ibu tersayang yang berterusan dan tidak pernah putus, juga daripada isteri, adik-beradik dan rakan-rakan.

Rezeki yang diperolehi daripada kerjaya jurutera selama 19 tahun membolehkan saya berhijrah ke bidang yang saya ceburi kini walaupun pada usia yang sudah agak lewat.

Semua ini tentunya hanya boleh berlaku dengan izin Allah SWT.

حَسْبُنَا اللهُ وَنِعْمَ الْوَكِيْلُ نِعْمَ الْمَوْلَى وَنِعْمَ النَّصِيْرُ

“Cukuplah Allah sebagai tempat diri bagi kami, sebaik-baik pelindung dan sebaik-baik penolong kami.”

Mohammad Abdul Hamid
Perunding polisi awam
Ahli JKP IKRAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Dr Hafidzi, Tun Mahathir berforum isu Palestin

Dr Hafidzi yang juga Pengarah Pusat Kecemerlangan Palestin (PACE) banyak menyentuh berkenaan mulianya Palestin dalam Islam dan betapa semua orang sangat perlu menyokong dan mendukung isu Palestin ini baik mereka Muslim ataupun tidak.

“Isu ini tidaklah seharusnya eksklusif kepada orang Islam sahaja tetapi ia lebih daripada itu. Kita tidak memperjuangkan tanah Palestin itu untuk diduduki oleh orang Islam sahaja tetapi kita perjuangkan semua hak yang sepatutnya diberikan kepada rakyat di sana termasuklah orang-orang Kristian yang dinafikan haknya oleh Israel,” kata beliau kepada kira-kira 700 hadirin.

Dr Hafidzi juga sempat menjawab soalan daripada seorang rakyat Mozambique tentang peranan yang boleh dimainkan oleh orang muda untuk memberi sumbangan kepada Palestin. Beliau sambil berseloroh berkata orang-orang muda biasanya lebih energetic dan mempunyai idea yang lebih kreatif. Contoh terbaru yang beliau berikan ialah apabila sekumpulan pelajar universiti di German membina replika tembok besar dan menulis bahawa mereka tidak dapat lagi berhubung dengan keluarga di sebalik tembok tersebut. Idea ini memberi gambaran jelas tentang keperitan yang berlaku di Gaza.

Turut hadir dalam program tersebut ialah isteri Tun Mahathir, Tun Dr Siti Hasmah Mohamad Ali, Rektor UTP, Datuk Dr Zainal Abidin Kasim serta Timbalan Menteri di Jabatan Perdana Menteri, Senator Dato’ Dr Mashitah Ibrahim.

Sementara itu, Mahathir dalam pembentangannya mengimpikan harapan untuk melihat warga dunia menganjurkan demonstrasi demi membebaskan Palestin.

“Kita bukan sahaja berdepan dengan Israel atau Zionis, malah terpaksa menghadapi kuasa terbesar dunia ketika ini iaitu Amerika Syarikat.  Demi rakyat Palestin, kita kena kumpulkan rakyat di seluruh dunia dan berdemonstrasi terus-menerus sehingga Amerika yang menjadi sekutu kuat Israel tersungkur jatuh. Tetapi  malangnya harapan itu agak mustahil untuk berlaku,” ulas Mahathir.

Beliau yang juga merupakan Canselor UTP turut menerangkan bahawa Amerika Syarikat juga menjadi punca pemimpin-pemimpin negara Islam di kawasan sekitar terus takut dan tunduk dengan kehendak Israel. Ancaman yang berterusan dikenakan kepada mereka kerana kebergantungan ekonomi yang besar kepada kuasa dunia tersebut.

Mahathir dalam hujah penggulungannya meletakkan harapan bahawa suatu hari nanti kita akan berjaya membebaskan rakyat Palestin daripada kekejaman Zionis.


Afghanistan: Adakah Taliban menepati janji?

Sejak mengambil alih Afghanistan, pihak berkuasa Taliban telah cuba memadamkan imej wanita yang dirampas hak mereka sejak pemerintahan pertamanya pada tahun 1996 hingga 2001, iaitu pada akhir abad ke-20.

Namun, realiti situasi itu mengesahkan ketiadaan perubahan besar dalam urusan pergerakan itu dengan wanita negara terutama berkaitan pekerjaan, pendidikan dan sukan.

Selepas merampas kuasa di Afghanistan, Taliban berjanji untuk menjadi lebih fleksibel dalam memberikan wanita lebih banyak hak berbanding semasa pemerintahan pertama mereka yang mana golongan itu dinafikan semua hak mereka.

Mengambil kira konteks masyarakat antarabangsa, kerajaan baharu lebih berhati-hati untuk tidak mengeluarkan langkah ketat di seluruh negara.

Bagaimanapun, pihak berkuasa tempatan di pelbagai negeri mengambil tugas untuk menentukan peraturan yang harus dihormati oleh para wanita.

Walaupun Taliban mengatakan bahawa mereka membenarkan wanita bekerja, hakikatnya mereka dihalang daripada bekerja dalam pekerjaan rasmi kecuali dalam sektor khusus seperti kesihatan dan pendidikan.

Dalam sektor swasta pula, wanita mengadu tentang gangguan apabila mereka pergi bekerja. Perniagaan dan kedai dipantau dengan teliti kerana Taliban sering datang untuk memeriksa adakah pekerja diasingkan mengikut jantina.

Di beberapa kawasan, koperasi wanita sahaja dibenarkan untuk terus beroperasi, seperti kilang pemprosesan melati di Herat, barat Afghanistan yang dianggap sebagai antara yang paling terbuka di negara itu.

Tetapi berpuluh-puluh ribu wanita telah kehilangan pekerjaan sejak Taliban kembali berkuasa, menamatkan dua dekad kemajuan dan membolehkan mereka meneruskan pekerjaan baharu dalam sektor seperti polis dan badan kehakiman.

Taliban berkata mereka menganggap pendidikan sebagai hak untuk kanak-kanak perempuan juga, tetapi sebahagian besar sekolah rendah dan menengah telah menutup pintu mereka sejak Ogos lalu.

Pihak berkuasa kini mengesahkan bahawa sekolah itu akan dibuka kepada semua pada akhir Mac. Bagaimanapun, kekurangan guru wanita dan keputusan melarang lelaki mendidik anak perempuan akan menyukarkan usaha mencapai matlamat ini.

Kebanyakan universiti swasta telah dibuka semula beberapa daripadanya sejak September, tetapi mereka mengalami kekurangan pensyarah.

Namun, pengasingan mengikut jantina terus dikuatkuasakan.

Dua minggu lalu, universiti tempatan juga telah membuka pintu mereka di lapan negeri kepada mahasiswa, manakala yang lain akan menyusul pada 26 Februari akan datang. Akan tetapi, tetap berlakunya pengasingan antara pelajar wanita dengan lelaki.

Dalam peraturan pertamanya yang dikuatkuasakan, Taliban mewajibkan wanita memakai burqa apabila keluar.

Kali ini, papan tanda digantung di kedai-kedai Kabul yang menyatakan bahawa wanita harus memakai tudung, tetapi turut disertai dengan gambar burqa, menunjukkan bahawa lebih baik memakainya.

Selain itu, mereka menyatakan bahawa wanita wajib ditemani oleh mahram apabila keluar dalam perjalanan jauh dari satu kota ke kota yang lain. Pemandu teksi juga diarahkan agar tidak membenarkan wanita tidak bertudung masuk ke dalam kereta mereka.

Salun kecantikan dan kedai pakaian terkenal sebelum kehadiran Taliban, tetapi kini sebahagian besarnya tidak terdapat lagi di jalanan.

Dalam pada itu, stesen televisyen dilarang menyiarkan filem yang memaparkan wanita, manakala wartawan wanita mestilah bertudung apabila muncul di skrin.

Seorang pegawai kanan Taliban berkata, sukan tidak perlu untuk wanita, tetapi pihak berkuasa negara itu tidak memutuskan kedudukan ini secara rasmi. Ini kerana dana yang datang daripada Persekutuan Sukan Antarabangsa, termasuk untuk kriket dan bola sepak, akan dibekukan jika wanita tidak dibenarkan bersukan.

Seperti kaum lelaki di negara itu, kebanyakan penyanyi, pemuzik, artis dan jurugambar terkemuka telah meninggalkan negara tersebut dalam beberapa minggu sejak Taliban kembali berkuasa di Kabul.

Terdahulu, Taliban telah membebaskan empat aktivis wanita Afghanistan yang menyertai protes antikeganasan pada Januari lalu, menurut Pertubuhan Bangsa-Bangsa Bersatu (PBB). Tetapi di sebalik peristiwa yang kelihatan menggembirakan ini, keadaan wanita menyaksikan kemunduran yang ketara di Afghanistan.

PBB di Afghanistan telah mengumumkan pembebasan empat aktivis wanita Afghanistan, Tamana Zaryabi Biryani, Parwana Ibrahim Khel, Zahra Mohammadi dan Mirsal Ayar, yang sebelum ini telah ditangkap oleh Taliban.

Aktivis tersebut telah hilang selepas menyertai demonstrasi di ibu negara Kabul bagi mempertahankan hak wanita untuk pendidikan dan pekerjaan, tetapi Taliban menafikan sebarang penglibatan dalam kehilangan mereka.

“Status wanita di Afghanistan tidak berubah, sama ada semasa pemerintahan pertama Taliban, yang berlanjutan hingga ke hari ini,” kata Naib Presiden Universiti Amerika Afghan Victoria Fotan, yang bertanggungjawab dalam hal ehwal akademik di Kabul.

Menurutnya, tanda-tanda keterbukaan yang ditunjukkan oleh Taliban sejak mereka kembali berkuasa adalah semata-mata memasarkan imej positif mereka di luar negara. Mereka mahu tampil dalam menghadapi kemodenan dan kemajuan, tetapi sebenarnya matlamat strategi ini adalah agar negara Barat mengiktiraf rejim mereka.

Sejak kembali berkuasa pada Ogos 2021, pergerakan Taliban berusaha untuk menampakkan imej positif dan terhormat mereka di peringkat antarabangsa, memandangkan bantuan kewangan yang disediakan oleh masyarakat antarabangsa adalah bersamaan 80 peratus daripada bajet negara.

Untuk mendapatkan bantuan yang diperlukan ini, Taliban berjanji pada Khamis lalu di hadapan PBB untuk melindungi pekerja dalam organisasi bantuan yang beroperasi di negara itu dan menyokong pendidikan.

Sebagai sebahagian daripada strategi ini, dua wartawan yang disokong PBB dan rakan sekerja Afghanistan mereka turut dibebaskan pada Jumaat lalu, menurut UNHCR.

Tetapi bagi, bekas Ketua Suruhanjaya Hak Asasi Manusia Scheherazade Akbar di Afghanistan dan kini tinggal dalam buangan di Turki, di sebalik niat baik ini ada sesuatu yang tersirat.

Enam bulan selepas Taliban berkuasa di Afghanistan, keadaan wanita terus terjejas dan sangat membimbangkan. Ini bertepatan dengan kemerosotan ekonomi yang banyak bergantung kepada bantuan asing.

Walaupun Taliban mengumumkan bahawa mereka akan membenarkan kaum wanita menyambung pelajaran mereka, realitinya berbeza sama sekali daripada apa yang mereka katakan kerana sebenarnya wanita mengadu tentang kesukaran untuk memasuki universiti.

“Wanita tidak mempunyai hak untuk menduduki jawatan dalam sektor awam. Mengapa mereka mempunyai hak untuk pergi ke universiti?” menurut Victoria Fotan.

Lagi merumitkan proses pemecatan guru wanita Afghanistan, situasi pelajar wanita yang menghadapi kesukaran yang besar adalah melanjutkan pengajian di universiti. Selain itu, murid-murid tersebut tidak berhak meneruskan pelajaran sekiranya guru yang menyampaikan pelajaran ini adalah seorang lelaki.

Victoria Fotan menyifatkan langkah yang diambil oleh pergerakan Taliban sebagai munafik. Selain itu, beliau turut mengkritik keputusan pergerakan itu.

Walaupun penindasan terus dikenakan ke atas wanita Afghanistan, penentangan awam tetap masih kuat.

“Penculikan pejuang wanita Afghanistan menyebarkan ketakutan dan keganasan dalam kalangan wanita dan memberi kesan negatif kepada mereka,” jelas Shahrazad Akbar.

Menurutnya, jumlah pembunuhan yang menyasarkan beberapa wanita telah meningkat, walaupun setiap ahli politik pembangkang yang muncul di laman media sosial ditindas. Taliban juga sedang memburu pengguna laman web tersebut.

“Taliban telah menjadi lebih ganas dan lebih menindas daripada masa lalu, dan menggunakan pelbagai teknik untuk menindas orang.”

Hakikatnya, gerakan itu jauh daripada imej indah yang ingin pasarkan ke luar negara untuk mendapatkan bantuan kewangan. Keganasan Taliban tidak berubah, malah tetap semakin teruk.

Penangkapan baru-baru ini mendorong ramai wanita bersembunyi. Seperti seorang aktivis dan penyair Afghanistan yang enggan mendedahkan identitinya, beliau bimbang Taliban membunuhnya,  menangkap ahli keluarga atau anak-anaknya kerana aktivitinya.

Selain keganasan luar, wanita Afghanistan menghadapi keganasan dalaman yang pahit.

“Mereka tahu bahawa jika mereka meninggalkan rumah kerana keganasan, mereka akan ditangkap di jalanan dan kemudian dihumban ke dalam penjara,” kata seorang pejuang hak asasi manusia Afghanistan, Mahbouba Sirah.

Berikutan itu juga, PBB menyatakan bahawa 87 peratus wanita Afghanistan telah mengalami keganasan seksual, fizikal atau psikologi, manakala keadaan keselamatan mereka semakin merosot berbanding tahun-tahun sebelumnya.

Apa yang memburukkan keadaan adalah situasi kemanusiaan yang sukar di Afghanistan. Selain ketidakamanan makanan yang kronik, penggantungan bantuan kewangan boleh meletakkan 20 juta rakyat Afghanistan di bawah kancah  kebuluran.

Ini menyebabkan beberapa keluarga menjual anak perempuan mereka di bawah umur sebagai pertukaran untuk mendapatkan makanan.

“Strategi Taliban adalah untuk mengambil tebusan penduduk. Ia adalah strategi yang diikuti oleh rejim diktator. Ancaman kebuluran membolehkan Taliban menekan masyarakat antarabangsa untuk mendapatkan kembali wang mereka sebagai balasan.”

“Namun, penggantungan kewangan bantuan daripada masyarakat antarabangsa membolehkan ia menekan Taliban supaya hak asasi manusia dihormati dan rakyat diselamatkan,” tegas Victoria Fotan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pilihan Raya Presiden Turkiye: Peluang Erdogan Menang

ANKARA – Recep Tayyip Erdogan berpeluang cerah untuk menang pilihan raya presiden Turkiye pusingan kedua pada Ahad, 28 Mei depan.

Ini kerana Sinan Ogan, calon yang mendapat tempat ketiga dalam pilihan raya presiden pusingan pertama minggu lalu, mengisytiharkan sokongannya kepada Erdogan dalam undian penentuan tersebut.

Bercakap kepada pemberita pada Isnin di Ankara, Ogan berkata: “Saya mengisytiharkan bahawa kami akan menyokong calon Perikatan Rakyat (People’s Alliance), Recep Tayyip Erdogan, dalam pusingan kedua pilihan raya presiden.”

Menyeru penyokongnya untuk menyokong Erdogan dalam pusingan penentuan, beliau berkata: “Kami mengadakan pelbagai jenis rundingan sebelum membuat keputusan terakhir. Kami telah mengambil keputusan ini kerana kami percaya bahawa keputusan kami adalah keputusan yang tepat untuk negara dan rakyat kita.”

Lebih 50 juta pengundi telah keluar mengundi pada 14 Mei untuk memilih presiden negara itu dan ahli parlimennya yang mempunyai 600 kerusi.

Perikatan Rakyat yang diterajui Erdogan memenangi majoriti di parlimen, manakala persaingan presiden menuju ke pusingan kedua pada 28 Mei, apabila semua calon tidak mendapat undian majoriti lebih 50 peratus.

Beliau akan berdepan Kemal Kilicdaroglu, ketua pembangkang utama Parti Rakyat Republikan (CHP) dan calon bersama enam parti pembangkang Perikatan Negara (Nation Alliance), dalam undian penentuan.

Erdogan menamatkan pusingan pertama pilihan raya presiden Turkiye dengan 49.52 peratus undian, manakala Kilicdaroglu menduduki tempat kedua dengan 44.88 peratus dan Sinan Ogan daripada Perikatan ATA (Ancestral) mendapat 5.17 peratus.


Berasa diri hamba agar tidak sombong

Menelusuri kehidupan seharian dengan berfikir akan pelbagai perkara duniawi, kita seharusnya punyai masa, bahkan harus kerap meletakkan wajah dan muka kepala kita ini ke atas tanah.

Dengan melazimi sujud menunaikan solat, ia sepatutnya akan menyedarkan kita sebagai seorang hamba yang lemah lagi hina.

Perkataan hamba itu sewajarnya menyebabkan kita sentiasa merasakan diri ini sangat kecil dan kerdil.

Bagi diri kita, untuk merasakan kerdil, ia adalah satu perkara yang sangat penting kerana mampu mengubah persepsi kita terhadap kehidupan di atas muka bumi ini. Salah satu metode untuk merasakan diri kita ini kerdil adalah dengan melihat dan mendongak ke langit.

Pada waktu malam yang gelap gelita, nun di atas sana kita melihat gugusan bintang-bintang di langit seolah-olah satu lakaran lukisan yang begitu menakjubkan dan kita akan dapat melihat betapa luasnya, hebatnya langit serta betapa besarnya alam semesta ini.

Yang dilihat itu adalah hanya lapisan langit dunia. Langit yang mana setakat boleh dilihat dengan mata kasar dan sekadar penglihatan seorang manusia.

Selain itu, tatkala kita melihat alam yang begitu luas tersebut, sedarlah bahawa itu hanyalah alam yang kita boleh lihat dengan mata kasar kita. Yang berada jauh dari itu, kita tidak mampu melihatnya atas keterbatasan kita sebagai seorang manusia.

Pada waktu siang, kita nampak matahari yang tidak pernah jemu menyinari bumi ini, namun matahari yang kita lihat itu bukanlah matahari yang ‘live’. Itu adalah matahari yang 9-10 minit lalu.

Hal ini kerana, ia mengambil masa 9-10 minit imej matahari untuk sampai ke bumi agar kita dapat melihatnya. Kita tidak boleh bahkan tidak mampu untuk melihat matahari yang sebenar secara langsung. Apa yang kita mampu adalah melihat matahari pada 9 minit lepas.

Duhai manusia, kita adalah insan yang kerdil. Kita tidak mampu untuk melihat bintang yang paling dekat dengan bumi. Itu pun baru matahari, belum kita bicara soal jutaan bintang yang lain bertebaran di alam semesta sana.

Oleh itu, cuba kita bayangkan kalaulah kita ni berasa sombong, seolah-olah hebat sangat, bagus sangat, banyak sangat ilmu. Kita ini siapa di alam ini?

Kita hanyalah satu daripada berbilion manusia yang hidup di atas muka bumi ini. Itu belum dikira lagi dengan yang sudah meninggal dunia dan yang akan dilahirkan. Jadi, siapa kita?

“Dan janganlah engkau berjalan di bumi dengan berlagak sombong, kerana sesungguhnya engkau tidak akan dapat menembusi bumi, dan engkau tidak akan dapat menyamai setinggi gunung-ganang.” (Surah Al-Israa’ : 37)

Dan pandemik Covid-19 yang melanda dunia ketika ini hadir untuk menampar diri kita yang selama ini angkuh.

Jika selama ini kita gentar dan takut akan perkara-perkara yang besar, namun akhirnya yang membunuh jutaan nyawa manusia ketika ini, yang menjangkiti ratusan juta manusia adalah sejenis makhluk yang sangat kecil iaitu virus.

Justeru itu, untuk kita mempunyai sifat kehambaan dalam keberagamaan ini, kita perlu mengambil agama itu untuk mendidik diri kita supaya insaf akan hakikat bahawa diri kita adalah seorang hamba. Hamba, terhad dan terbatas.

Jadinya, semasa kita membangunkan keghairahan dan upaya intelektual kita, kita harus semaikan sifat hamba.

Dengan itu, kita seharusnya boleh menangis bersendirian mempercayai dan memikirkan bahawa kita ini tiada apa-apa serta takut kerana diri ini sentiasa sombong. Justeru itu, dengan mengetahui bahawa diri kita hanyalah insan yang kerdil, mana mungkin kita akan sombong dalam kehidupan ini.

“Tidak akan masuk syurga orang yang dalam hatinya ada sebesar zarah perasaan sombong.” (Sahih Muslim, 51)

Kerana sombong ini menjadi penghalang besar untuk kita memasuki syurga Allah SWT kelak. Jadi… masihkah kita sombong?

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Misi Kemanusiaan Afghanistan 2.0 Berlepas Ke Kabul

SEPANG – Misi Kemanusiaan Afghanistan Kedua anjuran Persatuan Kesihatan IKRAM Malaysia (IKRAM Health Malaysia) dan Humanitarian Care Malaysia (MyCARE) telah berlepas ke Kabul dari KLIA pada petang Sabtu.

Misi perubatan ini diketuai Yang Dipertua IKRAM Health yang juga Pakar Kecemasan PPUM, Dr Mohd Afiq Mohd Nor dan disertai Pakar Kecemasan Hospital UIAM Kuantan. Dr Mohd Nadzrul Shah Mohd Junit.

Selain mereka, misi tersebut turut disertai Pengurus Projek MyCARE, Ustaz Norsyazly Rameli dan wakil Global Peace Mission (GPM), Sdr Ahmad Hamizan selaku Sekretariat di Malaysian Humanitarian Centre Afghanistan.

Misi berangkat ke Afghanistan melalui Islamabad, Pakistan bermula 3 September hingga Ahad, 11 September depan.

Dalam pada itu, MyCARE dijangka menyerahkan sumbangan kira-kira RM40,000 (USD10,000) untuk membantu mangsa banjir Pakistan, yang akan diserahkan semasa berada di Islamabad.


Animasi Lightyear Haram Ditayangkan Di UAE

Negara Emiriah Arab Bersatu (UAE) mengumumkan pada Isnin pengharaman filem animasi terbitan Disney dan Pixar Studios, Lightyear, filem pertama yang diterbitkan oleh syarikat produksi utama Amerika yang mengandungi adegan bercium antara dua orang yang sama jantina.

Pejabat Kawal Selia Media, sebuah badan di bawah Kementerian Kementerian Kebudayaan dan Belia UAE mengumumkan di Twitter bahawa:

“Filem animasi Lightyear, yang dijadual dilancarkan pada 16 Jun, tidak dibenarkan ditayangkan di mana-mana pawagam di UAE, tidak dilesenkan untuk tontonan umum di semua pawagam di UAE kerana melanggar piawaian kandungan media negeri.”

Menurut kementerian tersebut, semua filem tertakluk kepada pemantauan serta penilaian sebelum pembentangan mereka kepada umum untuk memastikan kesesuaian kandungan penyiaran berkaitan dengan klasifikasi peringkat umur.

Ketika AFP menghubungi kementerian tersebut, ia tidak segera menjawab permintaan untuk penjelasan mengenai standard yang telah dilanggar oleh Lightyear, walaupun poster filem itu sudah terpampang di jalan-jalan di Dubai.

Larangan itu dibuat enam bulan selepas kerajaan mengumumkan bahawa filem yang ditayangkan di pawagam tidak lagi tertakluk kepada penapisan, tetapi akan dihadkan untuk mengkategorikannya mengikut umur penonton, dengan kategori baharu karya terlarang untuk mereka yang berumur bawah 21 tahun.

Penapisan filem adalah amalan yang meluas di dunia Arab terutamanya di rantau Teluk. Filem yang mengandungi adegan yang dianggap berbahaya kepada moral sering dipotong atau diharamkan secara keseluruhannya.

Terdahulu, pada April lalu, Arab Saudi meminta Disney untuk memotong ‘rujukan LGBTQ’ dalam filem Marvel Doctor Strange in the Multiverse of Madness yang akhirnya tidak ditayangkan di negara itu.

Selain itu, 16 lagi negara di Timur Tengah dan Asia, termasuk Arab Saudi, Mesir, Indonesia dan Lubnan, enggan menayangkan filem Lightyear yang menayangkan aksi bercium seperti pasangan homoseksual.

Dalam pada itu, penerbit filem Lightyear, Jalen Sussman berkata, beliau telah mengandaikan filem itu tidak akan ditayangkan di China, walaupun Disney masih belum menerima maklum balas rasmi daripada pihak berkuasa negara yang memasarkan filem terbesar di dunia itu.

“Kami tidak akan memotong apa-apa, terutamanya sesuatu yang sama pentingnya dengan hubungan yang penuh kasih sayang dan memberi inspirasi yang menunjukkan kepada Buzz apa yang dia hilang daripada pilihan yang dia buat, jadi ini tidak akan dipotong,” dakwa Sussman.

Filem baharu itu mengisahkan masa bertahun-tahun cuba pulang, Buzz Lightyear menyesuaikan diri dengan tentera robot kejam yang diketuai oleh Zorg yang cuba mencuri sumber bahan apinya.

Ia dibintangi pelakon Chris Evans, Kiki Palmer, Del Souls, Taika Waititi, Peter Son, Uzo Aduba, dan James Brolin.

UAE mengharamkan filem itu susulan bersama kempen media sosial yang memaparkan tanda pagar berbahasa Arab #HaramkanTayanganLightyear berikutan filem tersebut akan ditayangkan.

Filem ini termasuk watak wanita Alisha Hawthorne, dengan suara latar pelakon Uzu Aduba, yang ditunjukkan mencium pasangannya dalam kehidupan gay, sama seperti peliwat antara lelaki.

Rangkaian British Sky News melaporkan bahawa studio membenarkan penapis untuk memotong filem dalam pengedaran kandungan global pada masa lalu, termasuk di pasaran Timur Tengah, tetapi negara Arab dan Islam menolak untuk menayangkan filem tidak bermoral seperti ini.

Turut dilaporkan, filem animasi Lightyear haram ditayangkan di Indonesia kerana terdapat babak yang dianggap tidak sesuai sehingga sukar untuk mendapat kebenaran. Sebelum ini, tayangan filem itu dirancang ditayangkan pada 15 Jun 2022, hari ini.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pembukaan sekolah ujian besar KKM

“Kita tidak mahu ada kluster sekolah. Jadi semua pihak perlu memainkan peranan bagi mengelakkan wujud kluster sekolah,” kata Menteri Kesihatan, Datuk Seri Dr Adham Baba.

Beliau berkata, kepatuhan kepada apa yang digariskan dalam kebiasaan baharu ini amat perlu.

“Pihak yang berkenaan juga harus melakukan pemantauan berterusan bagi memastikan keselamatan pelajar, guru dan mereka yang berkenaan terjamin,” tegasnya.

Seperti yang diumumkan Menteri Kanan Pendidikan, Dr Radzi Jidin, murid Tahun 5 dan 6, Tingkatan 1 hingga 4, kelas peralihan dan Tingkatan 6 Semester 1 akan kembali ke sekolah bermula 15 Julai 2020 dan pelajar sekolah rendah Tahun 1 hingga 4 bermula 22 Julai 2020.

Pembukaan ini juga melibatkan semua institusi pendidikan swasta di bawah kategori pusat berdaftar dengan Kementerian Pendidikan Malaysia (KPM) termasuk pusat tuisyen, pusat bahasa dan pusat perkembangan.

Namun begitu, hanya pelajar Tingkatan 4 dan 6 semester satu yang bersekolah di sekolah berasrama bawah KPM akan kembali bersekolah pada 15 Julai ini.

Pelajar Tingkatan 1, 2 dan 3 yang bersekolah di sekolah berasrama akan memulakan persekolahan pada 3 Ogos dan akan meneruskan pembelajaran berasaskan home-based learning sehingga mereka kembali semula ke sekolah.

Selain itu, KPM bakal mengaplikasikan tiga jenis model operasi persekolahan iaitu Model Satu Sesi, Model Dua Sesi dan Model Penggiliran yang terhad kepada pengajaran dan pembelajaran dan sebarang aktiviti ko-kurikulum adalah tidak dibenarkan.

Model Satu Sesi dilaksanakan untuk sekolah yang mempunyai bilik darjah atau ruang yang mencukupi bagi menempatkan semua murid dalam satu sesi setelah mengambil kira penjarakan sosial.

Model Dua Sesi pula ialah untuk sekolah sedia ada yang telah beroperasi secara dua sesi ataupun sekolah satu sesi yang kini perlu beroperasi secara dua sesi kerana tidak mempunyai ruang yang mencukupi mengambil kira penjarakan sosial.

Sekolah yang tidak mempunyai ruang mencukupi untuk dua sesi, akan mengaplikasikan Model Penggiliran.

Model ini menggunakan kaedah pembelajaran murid secara hibrid, iaitu secara bersemuka di sekolah semasa hari persekolahan dan secara home-based learning di rumah untuk hari-hari yang mereka tidak dijadualkan berada di sekolah.

Bagi mengekang penularan COVID-19, KPM turut menyediakan ‘Garis Panduan Pengurusan Pembukaan Semula Sekolah’ sebagai rujukan kepada pegawai bahagian KPM, Jabatan Pendidikan Negeri (JPN), Pejabat Pendidikan Daerah (PPD) dan pentadbir serta guru di sekolah.


“Jangan menipu sama Allah”

Episod kehidupan yang sangat getir dan benar-benar menguji keimanan seorang Yusof; dicampak ke dalam perigi oleh adik-beradiknya, dijadikan hamba, dijual dengan harga yang murah di pasar, diuji dengan wanita, dipenjara. Beratnya ujian seorang nabi Allah, Yusuf ketika itu.

Selepas hujan ada pelangi, kala jatuh terus bangkit, akhirnya setelah diuji oleh Allah, Yusuf bukan sahaja menjadi menteri, bahkan dapat bertemu kembali dengan ahli keluarganya.

Jika ditelusuri kisah Nabi Yusuf AS ini, benar-benar menggambarkan bahawa dalam kehidupan kita pasti ada turun naiknya, yang lagi benar pertolongan Allah itu dekat dan sentiasa ada jalannya dari arah yang tidak disangka-sangka.

Terdapat beberapa adegan dalam AAC yang masih lagi melekat dalam ingatan saya, ternyata berkesan sekali filem karya sutradara Hanung Bramantyo ini. Kini, AAC2 yang dihasilkan oleh sutradara Guntur Soeharjanto juga mempunyai momentum yang sama luar biasanya.

Saya sungguh terkesan dengan babak Fahri yang terduduk di tiang masjid sedang meminta nasihat daripada rakannya, Misbah. Kata-kata Misbah itu bukan sahaja menggugah jiwa Fahri, malah saya yang menonton ini pun turut terasa dengan kata-kata Misbah itu.

Bagaikan ditampar rasanya. Terkedu, Fahri yang terduduk itu juga tidak menyangka temannya itu mengeluarkan kata-kata sebegitu.

Plot dalam AAC2 ini, dari awal sehingga akhir cerita benar-benar menunjukkan bahawa Fahri merupakan seorang yang sangat baik, sehinggakan para pelajarnya suka dengannya. Dia membantu jirannya yang merupakan seorang Yahudi.

Nenek itu dihalau keluar oleh anaknya, maka Fahri membantu nenek itu dengan membelikan semula rumah yang asalnya dijual oleh anaknya, juga membantu jirannya yang sangat membencinya kerana dia seorang Muslim.

Fahri membantu jirannya dengan menghantar guru biola, membiayai segala yurannya, juga membantu Sabina, seorang watak Muslimah berpurdah yang hidup di Edinburgh sebagai PATI, jadi dia cuba membantu Sabina mendapatkan dokumen yang sah. Senang cerita, Fahri ini memang baiklah!

Walau bagaimanapun, Fahri ditegur oleh rakannya Misbah dengan kata-kata, “Jangan menipu, Fahri. Jangan menipu sama Allah.”

Setiap kali dia menolong orang-orang di sekelilingya, antara bait kata yang keluar daripada mulut Fahri ialah, “Aku lakukan semua ini demi Aisha. Ini semua amanat dari dia.”

Teguran daripada Misbah itu, itulah teguran untuk kita juga. Teguran itu datang saat kita memerlukannya. Fahri tersentak, menyedari bahawa segala yang dia lakukan, kebaikan yang dia lakukan, pertolongan yang dihulur kepada sekeliling itu hanyalah mahu menutupi kesedihannya yang menunggu Aisha pulang, bertahun lama isterinya tidak kembali ke pangkuannya.

Dia menyedari kebaikannya itu bukanlah 100 peratus kerana Allah. Bukan! Dia menyedari bahawa kebaikan yang dia lakukan itu tidak bersih sepenuhnya, bercampur baur dengan urusan dunia.

Saya juga tersentap dengan kata-kata Misbah. Itulah peranan seorang teman, seseorang yang boleh menegur kita, menarik kita semula kepada jalan yang lurus, mengingatkan kepada kita untuk kembali semula kepada Allah. Fahri yang mendengar nasihat Misbah itu berulang kali beristighfar, tersedar bahawa kebaikannya itu tidak telus.

Segala kejadian yang terjadi, nikmat yang diberikan, ujian yang Allah timpakan kepada kita, semuanya untuk menguji kita.

Nikmat kesihatan, nikmat harta, kebaikan, adakah semua itu kita lakukan untuk perkara yang benar? Adakah kita menggunakan nikmat yang dilimpahkan ini kerana Dia? Ini juga menguji kita.

Kadang kita mempunyai tubuh badan yang sihat, kita tidak menggunakannya sehingga ke tahap maksima. Pada waktu remajalah kita memperbanyakkan ilmu, menggali ilmu, menimba sedalam-dalamnya, namun ketika itulah kita diuji dengan pelbagai perkara kerana kita masih muda, terleka dengan godaan dunia yang hina-dina.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Bincang Cadangan Dasar Sosioekonomi Negara

SERI KEMBANGAN – Sebagai rakan strategik dalam membina negara, IKRAM telah mengadakan satu perbincangan tentang draf cadangan dasar sosioekonomi negara pada Sabtu lalu di sini.

Draf dasar berkenaan disediakan dengan tujuan memperkasakan sosioekonomi rakyat Malaysia, termasuklah dalam menangani kemiskinan dan meningkatkan taraf kehidupan rakyat di negara ini melalui intervensi-intervensi dalam kebajikan, pendidikan, kesihatan, makanan berkhasiat, peluang ekonomi dan kesejahteraan keluarga dan komuniti.

“Semakan telah diadakan ke atas draf dokumen yang telah dihasilkan pada awal tahun 2020, mengambil kira maklum balas dan perkembangan mutakhir,” kata Ketua Kluster Kemakmuran Ekonomi IKRAM, En Mohammad Abdul Hamid.

Tambahnya, turut diambil kira adalah kajian miskin bandar dan kajian mobiliti sosial melalui program Ibu Bapa Memastikan Peningkatan Akademik Anak (IMPAK) yang sedang dilaksanakan oleh IKRAM.

Menurut beliau, dokumen berkenaan telah dihasilkan mengambil kira tujuan syariah (maqasid syariah), pendekatan pembangunan manusia (human development) serta kemiskinan pelbagai dimensi (multidimensional poverty), pendekatan ekonomi gelagat (behavioural economics) dan pendekatan berdasarkan bukti (evidence-based policymaking).

Selain Mohammad, turut hadir dalam perbincangan itu ialah Hj Ainullotfi Abdul Latif (Ketua Kluster Masyarakat Progresif), Dr Ahmad Zainudin Abdullah, Prof. Dr Ahmad Hariza Hashim, Datin Junaida Ahmad, En Bilal Mohd Parid dan En Anas Hasbullah.


Penaja anak-anak yatim MyCARE diraikan

Majlis ini diadakan bertujuan untuk menghargai para penaja yang baru dan lama yang konsisten menaja anak-anak yatim di bawah jagaan MyCARE sama ada anak yatim yang berasal dari Palestin, Iraq mahupun Rohingya.

Seramai 120 orang penaja telah hadir bersama 132 orang anak yatim serta pengiring daripada empat buah madrasah iaitu Darul Hijrah (Gombak), Madrasah Hashimiah, (Selayang), Madrasah Aram (Ampang) Madrasah Muiin (Meru).

Di samping itu, wakil-wakil NGO pelaksana, para sukarelawan serta penaja daripada PCOM, Persatuan Muslimah Krabi, IESCO, Al Ameen Serve, Syarikat Tamek, The Space dan lain-lain turut bersama memeriahkan program.

Antara tetamu, anak yatim yang hadir dan bacaan al-Quran

Majlis dibuka dengan bacaan alunan ayat al-Quran oleh salah seorang anak yatim Rohingya. Seterusnya, Pengerusi MyCARE, Prof. Madaya Dr. Hafidzi Mohd Noor menyampaikan kata-kata aluan dan motivasi serta mengingatkan bahawa Allah s.w.t sangat memuliakan sesiapa yang menyantuni anak yatim.

Sambil menikmati juadah, para penaja dihiburkan dengan persembahan anak-anak yatim Rohingya yang menyanyikan nasyid dalam bahasa Rohingya, berpidato Bahasa Malaysia dan berselawat. Anak-anak muda Stand Up Flashmob (SUF) turut membuat persembahan dengan berlatar belakangkan lagu-lagu keamanan.

Video secara langsung dari Gaza, ucapan Dr Rukhayah dan pemberian bunga untuk para penaja

Seusai itu, para penaja mendapat kesempatan untuk bersama staf MyCARE di Palestin dan anak-anak yatim di sana dalam sesi video secara langsung eksklusif dari Gaza. Majlis juga memberi kesempatan kepada Dr Rukhayah daripada Persatuan Muslimah Krabi yang datang dari Thailand semata-mata untuk memberi ucapan penghargaan kepada MyCARE kerana memberi peluang kepada mereka untuk turut menyumbang dan menaja anak-anak yatim dibawah kelolaan MyCARE.

Pengurus Kanan MyCARE, Pn Roha Hassan telah menerangkan kepada penaja-penaja mengenai program-program dan sumbangan yang telah diamanahkan kepada MyCARE bagi menyantuni anak-anak yatim Palestin, Iraq dan Rohingya sepanjang awal kempen sehingga sekarang.

MyCARE turut merakamkan penghargaan kepada para penaja anak yatim yang hadir dan juga penaja utama majlis, The Space serta Al-Ameen Serve, MyCARE Gombak serta para individu yang dermawan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


i-Sayang KWSP Benar Suami Carum 2% Untuk Isteri

SHAH ALAM – Inisiatif i-Sayang Kumpulan Wang Simpanan Pekerja (KWSP) telah dilancarkan Perdana Menteri, Dato’ Seri Anwar Ibrahim dalam majlis Sambutan Hari Wanita Antarabangsa 2023 di Dewan Perdana Felda, Kuala Lumpur pada Rabu.

Majlis itu turut dihadiri Menteri KPWKM, Datuk Seri Nancy Shukri dan Pengerusi KWSP, Tan Sri Ahmad Badri Mohd Zahir.

Inisiatif i-Sayang oleh KWSP dengan kerjasama Kementerian Pembangunan Wanita, Keluarga dan Masyarakat (KPWKM) membolehkan suami untuk memindahkan dua peratus daripada caruman mereka ke dalam akaun isteri.

Ketua Pegawai Eksekutif KWSP, Datuk Seri Amir Hamzah Azizan berkata, kemudahan tersebut adalah selaras dengan komitmen kerajaan dalam memperkasakan hak dan menjaga kebajikan wanita serta menerapkan nilai kekeluargaan selaras dengan konsep Malaysia Madani berteraskan ciri-ciri keterangkuman, kebersamaan dan kesyukuran.

“Kemudahan i-Sayang ini merupakan sebahagian daripada usaha berterusan KWSP untuk memperluaskan jaringan keselamatan sosial kepada institusi kekeluargaan dan menggalakkan lebih ramai rakyat Malaysia yang tidak mempunyai perlindungan skim keselamatan sosial yang formal, untuk menabung demi masa depan persaraan mereka.”

“Dengan membolehkan suami untuk mencarum secara sukarela sebanyak dua peratus caruman bulanan, ia memberikan peluang kepada isteri mereka untuk mempunyai simpanan jangka masa panjang, di samping mendapat akses kepada keselamatan sosial dan kewangan yang berkualiti sepertimana dinikmati oleh ahli KWSP,” katanya.

Permohonan i-Sayang boleh dilakukan secara dalam talian melalui i-Akaun KWSP (Ahli), Self-Service Terminal (SST) KWSP, atau di mana-mana cawangan seluruh negara.

Maklumat lanjut mengenai i-Sayang boleh didapati di laman web KWSP di www.kwsp.gov.my, atau menghubungi Pusat Pengurusan Pelanggan KWSP di 03-8922 6000.


Belanjawan 2021: Suatu pandangan yang dilupakan

Ini kerana, setiap kali belanjawan dibentang rakyat dapat mengetahui anggaran perbelanjaan dan perancangan kerajaan pada tahun mendatang. Tidak kurang juga, beberapa peruntukan dan pemberian yang dapat mensejahterakan kehidupan rakyat.

Belanjawan 2021 telah selamat dibentang oleh Menteri Kewangan, Senator Dato’ Tengku Zafrul Tengku Aziz pada 6 November di Dewan Rakyat.

Bertemakan ‘Teguh Kita, Menang Bersama’, belanjawan ini dilihat berfokuskan kepada empat perkara iaitu menjaga kebajikan rakyat, memacu pertumbuhan ekonomi, melestarikan kehidupan dan memantapkan penyampaian perkhidmatan awam.

Berdasarkan belanjawan yang diumum, negara dianggarkan akan berbelanja sebanyak RM322.5 bilion pada tahun depan di mana RM236.5 bilion telah diperuntukkan untuk perbelanjaan operasi, RM69 bilion pula untuk perbelanjaan pembangunan dan RM17 bilion untuk perbelanjaan khas iaitu dana untuk mengekang pandemik COVID-19 serta RM2 bilion sebagai simpanan luar jangka.

Menteri Kewangan juga mengunjurkan defisit fiskal pada kadar 5.4 peratus berbanding 6.0 peratus pada tahun ini.

Belanjawan ini dilihat belanjawan yang menyeluruh oleh sesetengah pihak di sebalik terdapat kritikan dan kecaman terhadap belanjawan ini. Dari sudut positifnya, belanjawan ini dilihat membantu masyarakat B40 untuk meneruskan kehidupan dalam situasi pandemik dan situasi mencabar ketika ini.

Ini dapat dibuktikan menerusi pengenalan insentif berupa Baucar Perlindungan Tenang berjumlah RM50 untuk produk insurans termasuk takaful hayat dan perlindungan diri.

Selain itu, insentif Bantuan Sara Hidup (BSH) dilihat dijenamakan semula kepada Bantuan Prihatin Rakyat (BPR) dan kadarnya juga disemak semula bagi membolehkan golongan ini kekal menjalani kehidupan dalam keadaan yang selesa.

Kerajaan juga dijangka memperkenalkan Program Jaringan Prihatin iaitu program berupa kredit telekomunikasi sebanyak RM180 seorang bertujuan untuk langganan Internet atau kos telefon bimbit.

Bagi memudahkan rakyat berbelanja, kerajaan juga menurunkan kadar cukai kepada satu mata peratusan, menangguhkan ansuran bulanan selama tiga bulan dan memudahkan proses permohonan bantuan bayaran balik kepada golongan M40 serta pengurangan kadar caruman KSWP pekerja dari 11 peratus kepada 9 peratus. Penurunan kadar cukai pendapatan ini dijangka memanfaatkan 1.4 juta pembayar cukai.

Bagi menggalakkan rakyat bekerja dan mengurangkan kadar pengangguran, kerajaan akan melaksanakan beberapa inisiatif antaranya program KPT-PACE iaitu graduan baharu akan ditawarkan baucar sebanyak RM3,000 seorang bagi mengambil kursus sijil profesional.

Pengambilan sijil profesional ini dilihat akan memberi daya tambah baharu serta kemahiran baharu kepada graduan universiti. Selain itu, RM700 juta disediakan untuk melaksanakan program MYSTEP yang akan menyediakan peluang pekerjaan secara kontrak dalam sektor awam dan swasta.

Bagi memperkasa usahawan bumiputera pula, RM1.3 bilion dan RM 50 juta disediakan untuk melaksanakan pelbagai program seperti pembangunan profesional, dana kemakmuran bumiputera dan bagi meningkatkan nilai pegangan usahawan bumiputera dalam sektor hartanah terutama melibatkan pembangunan komersial atas tanah rizab Melayu.

Belanjawan itu juga dilihat menghargai jasa penjawat awam dan petugas barisan hadapan kerana berkhidmat untuk negara dalam situasi yang sukar ini.

Bantuan khas kewangan sebanyak RM600 disediakan kepada kakitangan awam Gred 56 ke bawah serta bantuan khas sebanyak RM500 disediakan kepada petugas barisan hadapan (frontliners). Diharapkan agar pengumuman ini dapat melegakan hati mereka sepanjang berkhidmat kepada negara.

Di sebalik pengumuman positif seperti yang disebut di atas, belanjawan ini juga dilihat tidak dapat mengelakkan kecaman dan kritikan daripada semua pihak bermula dari ahli politik hinggalah ke mahasiswa.

Mahasiswa dilihat kurang senang dan kurang berpuas hati apabila bantuan seperti baucar buku dan beberapa inisiatif lain tidak kelihatan dalam belanjawan kali ini.

Walaupun inisiatif pinjaman komputer riba disediakan namun ia disertai juga dengan faedah pinjaman sekali gus dilihat akan membebankan mahasiswa yang tidak mempunyai pendapatan tetap dan tahap kewangan yang minimum.

Beberapa pihak persatuan yang memperjuangkan mahasiswa juga turut mendesak kerajaan agar menyediakan bantuan Internet dan capaian Internet yang maksimum bagi membolehkan mereka melakukan pelajaran dengan selesa walau dalam keadaan jarak jauh dan secara dalam talian.

Pengenalan semula agensi propaganda kerajaan seperti Jabatan Hal Ehwal Khas (JASA) dan disertai dengan peruntukan yang lebih besar juga telah menjemput kecaman dan kritikan warga netizen dan ahli politik kepada pihak kerajaan.

Kewujudan semula agensi ini sewaktu pandemik melanda dilihat kurang sesuai ditambah pula dengan peruntukan sebanyak RM81 juta dilihat tidak munasabah.

Peranan JASA juga dijangka akan bertindih dengan peranan jabatan sedia ada seperti Jabatan Penerangan Malaysia (JaPen). Sewaktu membahaskan Belanjawan 2021 di Dewan Rakyat, Ketua Pembangkang Dato’ Seri Anwar Ibrahim meminta kerajaan agar mengkaji semula peruntukan ini dan dihapuskan saja sekiranya boleh.

Pengeluaran caruman Akaun 1 KWSP juga merupakan satu perkara yang betul dalam situasi sekarang namun pakar-pakar  ekonomi sebulat suara merasa bimbang dan ditakuti ia akan memberi kesan negatif untuk jangka masa panjang kepada pencarum KWSP tersebut terutama untuk menghadapi hari-hari selepas bersara daripada perkhidmatan masing-masing.

Walaupun begitu, kita semua berharap agar perbahasan Belanjawan 2021 ini dapat dibahas secara saksama dan dapat menghasilkan keputusan yang tuntas kepada negara.

Segala peruntukan yang baik dan menyokong pertumbuhan semula negara wajar disokong semua pihak manakala peruntukan yang dilihat merapu dan tidak sepatutnya diadakan wajarlah ditolak semua pihak.

Belanjawan ini penting kerana ia belanjawan yang seharusnya memacu semula negara selepas terkesan dengan wabak dan pandemik COVID-19.

Sekiranya ditanyakan kepada penulis, adakah ini belanjawan yang terbaik dan menyeluruh? Mengikut semua perkara yang diulas di atas, saya masih sangsi untuk menjawab ya.

Andzarwir Zakaria merupakan penyelidik di SHIELD Institute, sebuah badan pemikir bebas yang memfokuskan kepada pembentukan dan penyelidikan dasar dan polisi.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Demi Palestin!

“Hidup atau mati dalam misi ini saya reda dan hanya berserah kepada kuasa Allah demi membawa harapan lebih dua juta rakyat Palestin yang memerlukan kebebasan,” demikian kata Penasihat Rose2Rose, Dr Fauziah Mohd Hassan.

Pakar Obstetrik & Ginekologi (O&G) Hospital Pakar KPJ Ampang Puteri itu antara 15 aktivis wanita dari lebih 10 negara yang terpilih menyertai misi ‘Women’s Boat to Gaza (WBG)’, September depan bertujuan memberi pembebasan kepada rakyat Palestin daripada cengkaman rejim Zionis.

Beliau satu-satunya aktivis yang mewakili rantau Asia Tenggara dalam misi membawa mesej keamanan menggunakan kapal sepanjang 16 meter bermula 14 September dan dijadualkan tiba di Gaza pada 1 Oktober.

Selain Malaysia, negara lain yang terpilih dalam misi anjuran Freedom Flotilla Coalition (FFC) itu ialah Sepanyol, Kanada, Turki, Amerika Syarikat, Sweden, Ireland, New Zealand serta Australia sebagai tanda solidariti kepada rakyat Palestin.

Dr Fauziah yang juga Ahli Lembaga Pemegang Amanah Humanitarian Care Malaysia (MyCARE) berkata, pada mulanya, beliau agak gementar untuk menggalas amanah besar itu, namun demi matlamat kemanusiaan menerimanya dengan sepenuh hati.

“Sebaik mengetahui mengenai misi ini, Julai lalu, saya mengakui berbelah bahagi dan melakukan solat istikharah sebelum meminta keizinan suami (Prof Mohd Alauddin Mohd Ali).

“Alhamdulillah, suami reda, malah pesannya supaya buatlah sesuatu untuk kebaikan ummah membakar lagi semangat saya dalam usaha ‘memerdekakan’ saudara kita yang ditindas di bumi sendiri itu.

“Jika saya sudah tiada atau mungkin tidak kembali, saya cuma berharap apa yang saya buat ini Allah terima dan perjuangan ini (membebaskan Palestin) diteruskan,” katanya ketika ditemui Harian Metro, semalam.

Menurut ibu kepada tiga anak itu, biarpun tidak mengetahui nasib atau menggambarkan apa yang bakal berlaku nanti, namun misi membawa keamanan untuk memecahkan sekatan di perairan Gaza itu perlu digerakkan dengan sepenuh hati bagi memberi tekanan kepada rejim berkenaan.

“Ketika pelayaran, ada beberapa aktiviti yang akan kami buat, antaranya menyampaikan mesej usaha membebaskan Palestin menerusi penerangan kepada penduduk di setiap persinggahan kapal.

“Usaha ini mungkin kerdil saja tapi saya percaya kalau semua pihak ambil peranan, sudah pasti ia akan memberi tekanan kepada Israel.

“Saya berharap semua rakyat Malaysia tidak kira bangsa dan agama bersatu hati menyokong dan berdoa supaya kami berjaya memecahkan kepungan ke atas Gaza,” katanya.

Beliau yang berpengalaman lebih 17 tahun dalam aktiviti kesukarelawan, misi kemanusiaan kali ini agak berbeza yang memerlukannya membuat persiapan mental dan fizikal sejak sebulan lalu.

“Saya sudah membuat persediaan sebaik mungkin termasuk dari segi kerohanian dan cuba merasai pengawasan Allah setiap masa untuk menguatkan semangat dan emosi dalaman supaya nawaitu asal saya tidak lari.

“Selain itu, jadual harian saya sentiasa padat dengan kelas renang, teknik keselamatan diri, membuat laporan berita dan merakam gambar serta video sebagai persediaan untuk melaporkan segala perkembangan terkini yang berlaku sepanjang misi itu nanti,” katanya.

Selain itu, katanya, MyCARE juga melaksanakan kempen mengumpul dana bagi merawat rakyat Palestin yang tercedera akibat serangan rejim Israel bermula 2008 hingga 2014.

“Gaza satu ‘penjara’ terbesar di dunia, kegembiraan dan kehidupan mereka diragut Israel. Apa yang menyayat hati saya, lebih 40,000 yang cedera parah sejak 2008 lagi sengsara tidak dirawat kerana tiada dana mencukupi.

“MyCARE menggerakkan kempen penajaan pembedahan pesakit ini dengan sasaran 3,000 orang, sekali gus mengurangkan jangka masa senarai menunggu pembedahan dari 2022 kepada 2018.

“Begitu juga terdapat ratusan kanak-kanak yang kehilangan anggota badan dan MyCARE menyasarkan menaja kaki dan tangan palsu untuk hanya seramai 12 orang. Insya-Allah jika banyak dana terkumpul dapat diraih, ada penambahan penerima,” katanya.

Orang ramai yang mahu menghulurkan sumbangan boleh berbuat demikian dengan menyumbang kepada akaun Maybank Islamic Berhad bernombor 564258560698 atas nama Humanitarian Care Malaysia Berhad atau menghubungi talian 013-30411604.

Sumber: Harian Metro | 27 Ogos 2016 | http://www.hmetro.com.my/node/162182

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Toleransi Antara Penganut Agama Menurut Islam

Toleransi (tasamuh) bukan sesuatu perkara yang baru dalam Islam, kerana ketika zaman Rasulullah SAW pun telah ada banyak perbezaan dalam masyarakat yang hidup di Makkah dan Madinah kala itu.

Walaupun demikian, sikap dan perilaku Nabi SAW selalu mencontohkan pada perbuatan yang baik kepada mereka yang tidak seakidah.

“Sesungguhnya tidak aku diutuskan melainkan untuk menyempurnakan kebaikan akhlak.” (HR Ahmad [8952], Sahih)

Secara etimologi, toleransi berasal daripada bahasa Latin ‘tolerare’ yang bererti saling menanggung atau saling memikul. Makna yang dapat disimpulkan adalah sikap saling memikul walau hal atau pekerjaan itu tidak disukai. Ia boleh juga diertikan sebagai memberi tempat kepada orang lain walau mereka tidak satu pendapat. (Siagian, 1993: 115)

Toleransi mempunyai nilai yang besar dalam Islam, kerana ia bermaksud kebebasan dan kesaksamaan, tanpa diskriminasi kaum apalagi agama. Dengan kata lain, toleransi diertikan sebagai mengenali dengan saling menghormati dan mengiktiraf hak asasi serta kebebasan orang lain.

Ia merangkumi semangat kemurahan hati yang muncul dengan pergaulan yang baik, layanan yang lemah lembut, mengambil berat terhadap jiran tetangga, kepedulian, belas kasihan dan kebajikan adalah antara perkara yang diperlukan dalam kehidupan seharian.

Selain itu, dalam al-Quran turut menyentuh tentang kebenaran dan keadilan kepada orang-orang yang menyelisihi yang tidak memerangi orang Islam atas dasar agama.

“Allah tidak melarang kamu daripada berbuat baik dan berlaku adil kepada mereka yang tidak memerangi kamu kerana agama (kamu), dan tidak mengeluarkan kamu dari kampung halaman kamu, sesungguhnya Allah mengasihi mereka yang berlaku adil. Sesungguhnya Allah hanyalah melarang kamu daripada menjadikan teman rapat mereka yang memerangi kamu kerana agama (kamu), dan mengeluarkan kamu dari kampung halaman kamu, serta membantu (orang lain) untuk mengusir kamu. Dan (ingatlah), sesiapa yang menjadikan mereka teman rapat, maka mereka itulah orang-orang yang zalim.” (Al Mumtahanah, ayat 8-9)

Dalam Al-Quran, Allah menggambarkan orang-orang yang soleh di antara hamba-hamba-Nya.

“Dan mereka memberi makan, kerana cinta kepada-Nya, orang miskin, anak yatim, dan orang tawanan.” (Al-Insan: 8)

Hakikatnya, apabila ayat itu diturunkan, asbabun nuzul atau sebab penurunannya ialah tawanan yang dimaksudkan itu hanyalah salah seorang daripada orang musyrik.

Selain itu, Muhammad bin al-Hassan meriwayatkan bahawa Nabi SAW telah menghantar wang kepada penduduk Makkah ketika mereka berada dalam kemiskinan untuk diagihkan kepada fakir miskin.

“Dan janganlah kamu berbahas dengan Ahli Kitab melainkan dengan cara yang lebih baik, kecuali orang-orang yang berlaku zalim di antara mereka; dan katakanlah (kepada mereka): “Kami beriman kepada (Al-Quran) yang diturunkan kepada kami dan kepada (Taurat dan Injil) yang diturunkan kepada kamu; dan Tuhan kami, juga Tuhan kamu, adalah Satu; dan kepadaNyalah, kami patuh dengan berserah diri.” (Al-Ankabut: 46)

Toleransi ini juga terbukti dalam perlakuan Rasulullah SAW kepada Ahli Kitab. Sama ada mereka Yahudi atau Nasrani, baginda selalu menziarahi mereka, memuliakan mereka, berbuat baik kepada mereka, melawat pesakit mereka, mengambil daripada mereka dan memberi kepada mereka.

Toleransi dalam Islam terserlah dalam perlakuan terhadap sahabat dan orang bukan Islam. Umar al-Khattab memerintahkan pembayaran pencen tetap kepada seorang Yahudi dan tanggungannya daripada perbendaharaan orang Islam, lalu Umar berkata: Allah Taala berfirman: “Sedekah itu hanyalah untuk orang-orang fakir dan miskin.” (At-Taubah: 60)

Ini adalah salah seorang Ahli Kitab yang miskin.

Al-Qarafi menjelaskan maksud kebajikan yang diperintahkan Allah kepada kaum Muslimin dalam urusan mereka, dan beliau menyebutkan; berbuat baik kepada orang yang lemah, memberi nafkah kepada orang miskin, memberi makan kepada orang yang lapar, memberi pakaian kepada orang yang telanjang dan berkata-kata dengan lemah lembut kepada mereka.

Ia sebagai satu jalan kebaikan dan belas kasihan bukan sebagai cara ketakutan dan kehinaan dan kemungkinan menyakiti hati mereka.

Terdapat dalil yang jelas tentang toleransi yang menekankan tentang bertoleransi kepada mereka yang berlainan agama dan kepercayaan:

“Katakanlah: “Hai orang-orang kafir, Aku tidak akan menyembah apa yang kamu sembah. Dan kamu bukan penyembah Tuhan yang aku sembah. Dan aku tidak pernah menjadi penyembah apa yang kamu sembah, dan kamu tidak pernah (pula) menjadi penyembah Tuhan yang aku sembah. Untukmu agamamu dan untukku agamaku.” (Surah al-Kafirun : 1-6)

Di dunia ini ada banyak jenis kepercayaan dan agama, ada yang beriman kepada al-Quran dan ada yang tidak. Namun demikian, bukan tugas manusia untuk menghakimi masalah keimanan mereka, kerana Allah SWT yang lebih mengetahui.

“Di antara mereka ada orang-orang yang beriman kepada al-Quran, dan di antaranya ada (pula) orang-orang yang tidak beriman kepadanya. Tuhanmu lebih mengetahui tentang orang-orang yang berbuat kerusakan.” (Yunus: 40)

“Jika mereka mendustakan kamu, maka katakanlah: “Bagiku pekerjaanku dan bagimu pekerjaanmu. Kamu berlepas diri terhadap apa yang aku kerjakan dan aku pun berlepas diri terhadap apa yang kamu kerjakan.”(Surah Yunus: 41)

Pada Surah al-Kahfi ayat 29, Allah menegaskan:

“Dan katakanlah: “Kebenaran itu datangnya daripada Tuhanmu; maka sesiapa yang ingin (beriman) hendaklah ia beriman, dan sesiapa yang ingin (kafir), biarlah ia kafir.” Sesungguhnya Kami telah sediakan bagi orang orang zalim itu neraka, yang gejolaknya mengepung mereka. Dan jika mereka meminta minum, nescaya mereka akan diberi minum dengan air seperti besi yang mendidih yang menghanguskan muka. Itulah minuman yang paling buruk dan tempat istirahat yang paling buruk.”

Dalam pada itu, pada surah al-Baqarah ayat 256, ia berkenaan toleransi kepada orang bukan Islam dan tidak memaksakan mereka untuk masuk Islam, kerana tidak ada paksaan dalam memasuki agama ini.

“Tidak ada paksaan untuk (memasuki) agama (Islam); sesungguhnya telah jelas jalan yang benar daripada jalan yang sesat. Kerana itu sesiapa yang ingkar kepada taghut dan beriman kepada Allah, maka sesungguhnya ia telah berpegang kepada buhul tali yang amat kuat yang tidak akan putus. Dan Allah Maha Mendengar lagi Maha Mengetahui.”

Dalam Surah al-Hujurat ayat 10 dan 13, Allah tekankan toleransi kepada sesama Muslim, dan selalu berusaha mewujudkan perdamaian. Manakala, ayat 13 menjelaskan bahawa perbezaan suku dan bangsa yang diciptakan oleh Allah adalah untuk saling mengenal, bukan saling bertikai.

“Orang-orang beriman itu sesungguhnya bersaudara. Sebab itu damaikanlah (perbaikilah hubungan) antara kedua saudaramu itu dan takutlah terhadap Allah, supaya kamu mendapat rahmat.” (Surah al-Hujurat : 10)

“Wahai manusia, sesungguhnya Kami menciptakan kamu daripada seorang lelaki dan seorang perempuan dan menjadikan kamu berbangsa-bangsa dan bersuku-suku supaya kamu saling mengenal. Sesungguhnya orang yang paling mulia di antara kamu di sisi Allah ialah orang yang paling takwa di antara kamu. Sesungguhnya Allah Maha Mengetahui lagi Maha Mengenal.” (Surah al-Hujurat: 13)

Selain itu, Surah al-Hasyr ayat 9 adalah toleransi kepada sesama Muslim walau berasal dari daerah yang berbeza, status sosial berbeza (kaya dan miskin), juga keadaan sosial lainnya. Mereka saling bantu tanpa mengharapkan balasan.

“Dan orang-orang yang telah menempati kota Madinah dan telah beriman (Ansar) sebelum (kedatangan) mereka (Muhajirin), mereka (Ansar) ‘mencintai’ orang yang berhijrah kepada mereka (Muhajirin). Dan mereka (Ansar) tiada menaruh keinginan dalam hati mereka terhadap apa-apa yang diberikan kepada mereka (Muhajirin); dan mereka mengutamakan (orang-orang Muhajirin), atas diri mereka sendiri, sekalipun mereka dalam kesusahan. Dan siapa yang dipelihara daripada kekikiran dirinya, mereka itulah orang orang yang beruntung.” (Surah al-Hasyr : 9)

Prinsip Islam yang sangat berperikemanusiaan ini adalah benteng yang akan melindungi umat Islam daripada mereka yang tamak yang mencetuskan kehancuran serta menimbulkan kerosakan di muka bumi.

Realitinya, masyarakat yang bertolak ansur menerima yang lain, berganding bahu dengannya untuk membina dan memberi, serta percaya bahawa Allah Yang Maha Esa memerintahkan kepada manusia supaya saling mengenal, tidak berselisih dan sebagaimana firman-Nya.

Oleh itu, toleransi adalah pendekatan orang yang kuat, bukan kebiasaan orang yang lemah. Mereka kuat dengan kemaafan dan dada mereka tidak disempitkan dengan menerima orang yang melampaui batas dan bermasalah.

Kembali kepada maksud toleransi itu sendiri adalah bersikap menerima dan menghargai perbezaan yang ada. Namun, ia bukanlah mencampur aduk keimanan atau keyakinan antara agama. Dalam aspek ini, toleransi tersebut bermakna menghargai kewujudan agama yang dianuti orang lain.

Maka, dapat disimpulkan bahawa konsep toleransi yang diajarkan dalam Islam sangat rasional dan praktikal, iaitu diaplikasikan dengan mengenali, menghargai, dan terbuka dengan perbezaan.

Akan tetapi, jika berkaitan aspek perbezaan agama, keyakinan umat Islam kepada Allah tentu berbeza dengan umat agama lain dan tidak dapat dicampur aduk. Islam amat tegas akan hal ini. Sebagai contoh, Allah melarang umat Islam untuk mencela keyakinan mereka yang beragama lain. Allah SWT berfirman:

“Dan janganlah kalian mencela orang-orang yang berdoa kepada selain Allah, yang menyebabkan mereka mencela Allah dengan permusuhan dengan tanpa ilmu. Demikianlah Kami menghiasi untuk setiap umat amalan mereka, lalu Dia mengkhabarkan kepada apa yang mereka lakukan.” (Surah al-An’aam: 108)

Toleransi berlaku bagi semua manusia tanpa terkecuali. Begitulah al-Quran mengingatkan penganutnya tentang toleransi.

Secara asasnya, hubungan dan kesatuan sesama manusia, adalah juga bertaut pada semangat kemanusiaan, bukan hanya pada faham ‘creedal nation’ (al-ummah al-’aqidiyyah).

Walaupun berbeza warna kulit, bangsa, politik dan agama, semua manusia, fitrah serta jiwa kemanusiaannya menginginkan kedamaian, keharmonian, kebersamaan, keadilan yang disebut sebagai toleransi.

Atriza Umar
Pegawai Jabatan Komunikasi dan Media
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Budak Rohingya ‘samseng’ minta sedekah dan xenofobia

Secara jujur, saya secara peribadi dapat merasakan ada jenaka yang kena lawaknya apabila video TikTok yang memaparkan ‘kesamsengan’ seorang kanak-kanak peminta sedekah tular di media sosial.

Video yang dikongsikan pengguna TikTok Afnan Asyraf itu memaparkan tindak balas seorang kanak-kanak peminta sedekah, dipercayai etnik Rohingya, yang menunjukkan lagak ‘gangster’ kepadanya yang berada dalam kereta di tengah-tengah jalan.

Sungguhpun video itu menyampaikan mesej mudah iaitu telatah budak yang begitu mahu mengugut orang dalam kereta kerana tidak mengendahkannya yang meminta sedikit sumbangan, hal ini menggambarkan sekurang-kurangnya dua krisis yang makin berat di negara kita.

Walaupun orang ramai yang mengambil serius hal ini lebih mahu marah akan budak Rohingya yang dianggap kurang ajar itu, hakikatnya kemarahan melulu kepada kanak-kanak itu semata-mata merupakan suatu tindak balas yang bersifat ‘tone deaf’.

Isu yang jauh lebih melarat daripada sifat kurang ajar budak Rohingya pengemis itu ialah isu krisis pelarian Rohingya dan isu eksploitasi kanak-kanak untuk sindiket minta sedekah yang sehingga kini tidak berkesudahan.

Berdasarkan maklumat daripada Suruhanjaya Tinggi Pertubuhan Bangsa-bangsa Bersatu untuk Pelarian (UNHCR), 103,090 daripada 150,000 pelarian Myanmar di Malaysia yang berdaftar dengan agensi tersebut terdiri daripada kumpulan etnik Rohingya.

Sungguhpun berdaftar dengan UNHCR, hakikatnya mereka tetap dianggap sebagai ‘PATI yang berdaftar dengan UNHCR’, bukannya sebagai pelarian yang ada kewajipan untuk kerajaan Malaysia menjaga kebajikan mereka.

Alasan yang kerap kali digunakan kebelakangan ini oleh pihak anti-Rohingya ialah Malaysia tidak turut sama menandatangani Konvensyen Pelarian 1951 mahupun Protokol 1967.

Ketika pemerintahan Dato’ Sri Najib Razak dahulu, sekurang-kurangnya beliau pernah menyatakan pendirian yang vokal ke atas sifat berdiam diri Aung San Suu Kyi, pemerintah Myanmar ketika itu, terhadap krisis penghapusan etnik Rohingya di Arakan.

Pendirian Najib yang dinyatakan ketika Malaysia berarak menentang kezaliman tentera Myanmar pada 2016 itu memperlihatkan adanya keazaman Malaysia untuk mencuba sedaya-upaya membela nasib pelarian Rohingya di negara ini meskipun bukan ahli Konvensyen Pelarian 1951.

Namun perubahan suhu toleransi rakyat tempatan sejak 2020 lalu terhadap pendatang asing terutamanya terhadap etnik Rohingya, mengubah pendirian kerajaan terhadap komitmen pembelaan kumpulan tertindas tersebut.

Pada Sidang Kemuncak ASEAN ke-36 pada tahun 2020, Perdana Menteri ketika itu, Tan Sri Muhyiddin Yassin mengumumkan bahawa Malaysia tidak boleh lagi menerima pelarian Rohingya.

Beliau juga menyatakan bahawa ‘tidak adil’ untuk dunia mengharapkan sesuatu yang berlebihan lagi daripada Malaysia untuk membela nasib pelarian Rohingya.

Hal ini tidaklah pelik kerana kerajaan yang memerintah ketika kedua-dua masa pendirian kerajaan yang jauh berlainan itu tidak lain tidak bukan disifatkan hanya bersifat populis; mereka mahu membuat pendirian yang yakin akan disokong kebanyakan pengundi.

Perubahan pendirian politik kerajaan semasa ini menyukarkan kemandirian (survival) pelarian Rohingya di Malaysia untuk terus bertahan (The Diplomat, 10 Julai 2020).

Ditambah lagi dengan fakta bahawa Malaysia secara sedia ada bukan ahli Konvensyen Pelarian 1951, hal ini mengukuhkan lagi sentimen dan penguatkuasaan yang berasaskan xenofobia yang terus-menerus menindas golongan tersebut untuk hidup bermaruah dengan hak asasi manusia.

Sebagai contoh, jika dahulunya pelarian Rohingya di Malaysia boleh bekerja di beberapa sektor tidak formal seperti pekerja gaji bawah minimum di Pasar Borong Selayang, hasil daripada dasar, sentimen dan penguatkuasaan berasaskan xenofobia ini menyebabkan mereka tidak lagi dapat berbuat demikian.

Dalam sesetengah kes, ada keabsahan yang perlu diambil kira dalam penguatkuasaan undang-undang seperti penguatkuasaan ke atas mereka yang menjalankan perniagaan tanpa lesen tetapi menggunakan premis yang berdaftar.

Namun begitu, penguatkuasaan yang terlalu menekan agar mereka hampir tidak boleh bekerja langsung atas alasan mereka tiada lesen ialah sesuatu yang bersifat hipokrit apabila peniaga tempatan yang berniaga secara tidak formal tidak pula diburu dengan kesungguhan yang sama.

Malah penguatkuasaan yang mengehadkan lagi pelarian Rohingya untuk bekerja secara umumnya juga sesuatu yang bersifat hipokrit.

Ketika suatu masa dahulu sentimen terhadap etnik Rohingya tidak senegatif sekarang, boleh pula mereka dieksploitasi dengan mengambil mereka kerja dengan gaji bawah daripada paras minimum.

Namun apabila sudah benci sangat etnik Rohingya ini sebab takut sangat mereka ‘jadi warganegara Malaysia’, tiba-tiba mereka dihalang bekerja dengan alasan ingin beri keutamaan pada warga tempatan yang hilang pekerjaan.

Mana keutamaan pada warga tempatan itu ketika majikan selesa mengeksploitasi kumpulan marginal pelarian Rohingya itu untuk memaksimumkan keuntungan dengan menafikan kos buruh mereka dengan pendapatan yang tidak berperikemanusiaan?

Akhirnya, kumpulan tertindas ini terus terdesak untuk hidup mencari rezeki dengan bermaruah, lantas mendesak mereka untuk mencari apa jua cara yang membolehkan mereka mencari sedikit rezeki untuk terus hidup di bumi ini.

Sindiket eksploitasi kanak-kanak mengemis di jalanan

Kita sudah sedia maklum bahawa isu eksploitasi kanak-kanak untuk mengemis di jalanan bukanlah sesuatu yang baru, justeru sesuatu yang makin melarat dalam komuniti kita.

Namun begitu, isu ini dilihat makin melarat apabila sindiket/tindakan ini akhirnya turut melibatkan kanak-kanak pelarian Rohingya untuk berada di jalanan.

‘Pemandangan’ kanak-kanak Rohingya sebagai peminta sedekah di sekitar bandar raya Kuala Lumpur juga semakin ketara, menggambarkan adanya petunjuk situasi kemiskinan kumpulan etnik Rohingya di Malaysia yang semakin mendesak sehingga memaksa kumpulan kanak-kanak etnik tersebut juga dieksploitasi untuk sesuap nasi.

Melihat kepada sifat mereka yang semakin berani dan tampak ‘samseng’ dalam meminta sedekah, hal tersebut tidak lain tidak bukan juga menampakkan mereka semakin terdesak dalam memastikan kemandirian ekonomi mereka terjamin di sebuah negara yang tidak memelihara hak asasi mereka.

Selain itu, secara umumnya, telah ada banyak kajian seluruh dunia yang mengaitkan tahap sosioekonomi yang rendah dengan gejala-gejala gangsterisme dalam kalangan kanak-kanak, termasuk sebuah penyelidikan tempatan yang melibatkan 234 responden kanak-kanak di Kuala Lumpur.

Kajian tersebut antara lain menyatakan bahawa terdapat korelasi yang kuat antara komponen-komponen persekitaran sosial tempat tinggal, pendapatan seisi keluarga dan tahap pendidikan ibu bapa, antara lainnya.

Walaupun kajian ini melibatkan sosiodemografi kanak-kanak kaum India tempatan, logiknya masih boleh diguna pakai jika kita menggambarkan bagaimana situasi kehidupan etnik Rohingya di Kuala Lumpur, contohnya.

Situasi kehidupan mereka yang tidak mempunyai status yang sah pada sisi undang-undang Malaysia itu amatlah tidak terjamin. Secara amnya, penempatan mereka juga sangatlah daif dengan terpaksa berhimpit dalam kediaman yang sempit.

Sepertimana dibincangkan di atas, status mereka yang masih dianggap sebagai PATI (walaupun berdaftar dengan UNHCR), menyukarkan mereka mencari pendapatan.

Sentimen xenofobia dalam dasar dan penguatkuasaan undang-undang semasa juga menyukarkan lagi mereka untuk bekerja walaupun dalam sektor tidak formal.

Tahap pendidikan mereka juga tidak terjamin dengan hanya mengharapkan bantuan guru sukarelawan di pusat-pusat pengajar NGO.

Kesemua ini pasti menambahkan lagi kompleks tingkah laku yang terbentuk hasil daripada taraf sosioekonomi yang terlalu rendah ini.

Tahap sosioekonomi yang terlalu rendah seperti inilah yang sering mendorong mereka melakukan apa-apa sahaja untuk terus hidup walaupun membahayakan diri orang lain dan diri mereka sendiri, termasuklah kanak-kanak.

Maka, apabila kita membincangkan tentang masalah budak Rohingya ‘samseng’ itu, cuba kita fikirkan kembali dan letakkan diri kita pada tempat mereka.

Video itu mungkin lawak, namun tindak balas orang ramai yang buta akan isu yang lebih serius daripada isu adab ini amatlah memalukan.

Janganlah kita sering menjadikan isu adab sebagai satu jalan keluar untuk menutup kesilapan dan kelemahan kita sendiri.

Malah sebaliknya, apa kata kita fikirkan, pendirian apa yang sepatutnya kita pegang bagi memastikan semua manusia, tidak kira warna kulit dan asal-usul, dapat hidup di bumi Allah tanpa diskriminasi, tambah-tambah lagi kita yang Muslim ini.

Tidak takutkah kita apabila Allah tanya kita nanti, apa yang kita telah buat untuk membantu saudara Rohingya seislam kita?

Beranikah kita menjawab, “Aku maki mereka agar mereka tahu asal-usul mereka!”?

Wan Salman Wan Sallam,  aktivis IKRAM Bandar Tun Razak

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rampasan kuasa: Kenyataan Ikhwan Muslimin

1. Ikhwan Muslimin menolak secara jelas dan menyeluruh terhadap rampasan kuasa tentera daripada Presiden yang merupakan presiden yang sah berdasarkan undang-undang Negara. Ikhwan Muslimin tidak sekali-kali akan bekerjasama dengan perampas kehendak rakyat dan umat. Ikhwan Muslimin akan bersama rakyat menentang rampasan kuasa tentera ini melalui jalan aman.

2. Ikhwan Muslimin menolak secara total semua pendekatan keras menentang peserta demonstrasi aman yang menyaksikan puluhan telah gugur syahid. Ikhwan Muslimin tegas dan konsisten bersama golongan yang cintakan keamanan untuk merealisasikan perubahan selaras dengan undang-undang serta akan terus beriltizam dengannya. Ikhwan Muslimin juga meminta semua pihak memelihara agar pertumpahan darah tidak berlaku, berdisiplin dan tidak sekali-kali berubah menjadi ganas dalam mencari solusi terbaik.

3. Ikhwan Muslimin menolak secara total pendekatan ganas pihak polis yang telah mula menggunakan kekerasan menangkap pimpinan Ikhwan Muslimin dan partinya. Ikhwan Muslimin mengecam keras menutupan saluran-saluran tv berkenaan. IM mengecam sekeras-kerasnya pencabulan terhadap prinsip kebebasan dan iklan yang sebenarnya telah membawa Mesir ke zaman kegelapan diktator dan kerosakan.

4. Ikhwan Muslimin berharap agar semua institusi-institusi Negara mengambil tanggungjawab untuk memastikan bahawa demonstrasi rakyat ini terjamin aman dan sejahtera.

Semoga Allah SWT memelihara Mesir, rakyat dan Presidennya yang sah daripada segala yang tidak baik.


Kenyataan akhbar Qurban Kasih Ummah 1432H

Tidak lama lagi bulan Zulhijjah akan tiba. Umat Islam dari seluruh pelusuk dunia akan tertumpu kepada Mekah bagi menunaikan salah satu rukun Islam. Bagi kita yang telah pun mengerjakan haji atau belum berkemampuan, peluang untuk bersama merasakan ibadah ini amat terbuka luas. Kehadiran Eidul Adha juga bermakna peluang untuk berqurban datang lagi. Amalan yang bukan sahaja disukai, malah dicintai oleh Allah swt, sepertimana yang disabdakan dalam Hadith Riwayat Tirmidzi, Ibnu Majah dan Hakim:

“Tidak ada satu amalan yang paling dicintai Allah SWT daripada Bani Adam a.s. ketika Hari Raya Eidul Adha selain menyembelih haiwan qurban”.

InsyaAllah, sekali lagi kita berpeluang untuk beramal di samping membantu umat Islam di negara-negara yang memerlukan bagi tahun yang ke 13. Buat julung kalinya, IKRAM, JIM dan KIMB bergabung tenaga menganjurkan Program Qurban Kasih Ummah 1432H. Sasaran kita pada kali ini ialah 400 ekor lembu dan 100 ekor kambing untuk diagihkan ke 17 buah negara umat Islam.

Kami menyeru kepada tuan/puan untuk bersama-sama menyertai dan menjayakan program ini. Keunikan qurban kami ialah qurban itu dilaksanakan kepada mereka yang amat memerlukan di 17 buah negara. Penyertaan tuan/puan amat besar ertinya kepada penerima yang sangat mendambakan santunan daripada kita semua.

Tautan ukhuwwah yang bakal terjalin melalui program ini akan melahirkan kesyukuran di hati penerima. Testimoni daripada perlaksanaan qurban pada tahun-tahun lepas membuktikan bahawa qurban ini memberi makna yang cukup besar bagi kehidupan mereka. Pastinya ini mengamit doa yang berterusan daripada penerima untuk anda yang telah menyumbang.

Penyertaan qurban ini hanya dilakukan oleh orang yang terpilih oleh Allah swt. Tiadalah kesanggupan melakukannya melainkan ke atas orang yang benar-benar bertaqwa dan juga bertawakal kepada Allah sahaja. Semoga dengan ibadah qurban ini maka akan lahirlah keinsafan dalam diri kita untuk turut berkorban dijalan Allah walaupun pengorbanan kita tidak sehebat pengorbanan Nabi Ibrahim as dan anaknya.

“Daging dan darah binatang qurban atau hadiah itu tidak sekali-kali akan sampai kepada Allah, tetapi yang sampai kepada-Nya ialah amal yang ikhlas yang berdasarkan taqwa dari kamu. Demikianlah Ia memudahkan binatang-binatang itu bagi kamu supaya kamu membesarkan Allah kerana mendapat nikmat petunjuk-Nya. Dan sampaikanlah berita gembira (dengan balasan yang sebaik-baiknya) kepada orang-orang yang berusaha supaya baik amalnya.”(Surah al-Hajj ayat 37)

Ibadah buat kita, kegembiraan buat mereka.  Ganjaran dari Allah bagi kita sementara kesejahteraan bagi mereka. Segeralah bersama kami  menjalankan ibadah qurban. Semoga ibadah qurban kita mendapat ganjaran yang besar di sisi Allah SWT, dengan mengambil iktibar dari ayat 2, surah Al Kauthar:Gambar utama: Sekretariat Qurban bersama Team Aqsa Syarif yg turut serta bersama kempen Qurban Kasih Ummah

”Kerana itu dirikanlah solat dan berkorbanlah dengan ikhlas kerana Tuhanmu.”

Pengarah Program Qurban Kasih Ummah 1432H

Gambar utama: Sekretariat Qurban bersama pihak Aqsa Syarif yang turut serta bersama kempen Qurban Kasih Ummah

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…